Lagumdžija u Njujorku u pripremi donatorske konferencije\nMinistar vanjskih poslova BiH, Zlatko Lagumdžija, organizovao jepovodom katastrofalnih poplava koje su pogodile BiH seriju skupova i sastanaka na visokom nivou u UN u Njujorku, u okviru priprema za donatorsku konferenciju i obnovu zemlje.\nLagumdžija je juče i danas održao odvojene prezentacije o stanju i planovima za obnovu sa zamjenikom generalnog sekretara UN, Janom Eliasonom i direktorom regionalne kancelarije Razvojnog programa UN za Evropu i zajednicu nezavisnih država - RBEC, Džihan Sultanoglu, kao i sa ambasadorima Kontakt grupe za BiH Organizacije islamske saradnje /OIC/.\nLagumdžija je istakao da je BiH iz prve faze hitne pomoći prešla u drugu fazu pripreme za obnovu, koja bi trebalo da krene u šest osnovnih sektora: transport, energija, stanovanje, poljoprivreda i usluge, snabdijevanje vodom i sanitarije, osnovni uslovi za život i zapošljavanje, saopšteno je iz Ministarstva vanjskih poslova BiH.\nPredstavnici zemalja članica i OIC-a obećali su da će njihove zemlje aktivno učestvovati u donatorskoj konferenciji, jer bez pomoći donatora BiH samostalno neće moći sanirati posljedice štete nanesene poplavama.\nLagumdžija se u Njujorku sastao i sa Davidom Petreusom, predsjedavajućim jednog od najvećih globalnih investicionih fondova "Kolberg Kravis Roberts" i razgovarao o njihovim ulaganjima u BiH i region.\nLagumdžija je naglasio da je više od milion ljudi direktno ugroženo, dok je 78 opština pogođeno poplavama.Naveo je da je 50.000 ljudi evakuisano, oko 20.000 raseljeno, dok je 1.400 osoba smješteno u kolektivnom smještaju.\nViše od 250 škola, zdravstvenih i drugih javnih ustanova je oštećeno. Značajna su oštećenja na infrastrukturnim objektima u BiH, privredni objekti i poljoprivredna gazdinstva pretrpjela su velike štete, a prve procjene govore da su poplave dovele u pitanje više od 15.000 radnih mjesta u BiH.\nPoplave su pokrenule više od 5.500 klizišta, a posebnu opasnost predstavlja činjenica da su klizišta pomjerila minska polja, te se procjenjuje da je oko 800 kilometara kvadratnih područja zahvaćenih poplavama ugroženo minama.


Sud u Severnoj Mitrovici 1999-2014 | KoSSev\nSud u Severnoj Mitrovici 1999-2014\nPetak 14. februar 2014, 11:13\nZvanični Beograd i Priština su "približili stavove" po pitanju pravosuđa, a u Briselu se očekuju da će premijeri Ivica Dačić i Hašim Tači na sledećem sastanku finalizovati taj dogovor.\nDačić je posle jučerašnje runde razgovora u sredu rekao da će eksperti narednih dana finalizovati dogovor, koji će biti potvrđen na narednom sastanku s kosovskim premijerom.\nDa li je srpsko pravosuđe na Kosovu, posle jučerašnjih pregovora u Briselu na korak od integracije u kosovsko, biće poznato veoma brzo, možda nakon sledeće runde razgovora dva premijera.\nU Briselu je u sredu održana 22. runda pregovora u okviru briselskog dijaloga Beograda i Prištine. Na prethodnim sastancima, koji su bili posvećeni pravosuđu, glavni kamen spoticanja bila je nadležnost suda u Mitrovici.\nBeograd je insistirao na tome da taj sud bude nadležan za četiri opštine na severu Kosova sa srpskom većinom, a Priština da bude nadležna i za preostale tri opštine sa severa u kojima živi albansko stanovništvo Srbica, Vučitrn i Južna Mitrovica.\nPrevagnuo je stav kosovske delegacije, što je potvrdio i srpski premijer, rekavši da je delegacija Beograda izrazila stav da, ukoliko u Mitrovici bude formiran jedan sud, i jedno tužilastvo, to neće značiti da Srbi sa severa Kosova gube svoju "samosvojnost" imajući u vidu da postoji sedam opština, a ne samo četiri na severu Kosova.\n14. decembar 2013: "Postoji velika nervoza u prištinskoj delegaciji"\nSamo dva meseca ranije, posle tadašnje runde pregovora u Briselu, u medijima je ostala zapamćena premijerova izjava da je "problem u tome što Priština ne prihvata posebnost Severa Kosova". On je tada rekao: "Postoji velika nervoza u prištinskoj delegaciji pošto su navikli da su miljenici međunarodne zajednice i da se njihovi predlozi a priori prihvataju", te da se "situacija promenila jer je Srbija sada konstruktivna". Dačić je tada podsetio da Beograd nije pristao na to da sud u Mitrovici pokriva sedam opština, jer bi u tom slučaju zastupljenost Albanaca bila 70 prema 30, kao i da bi Beograd tražio u tom slučaju da se sud smesti u dve zgrade.\n"Težak je ustupak sa naše strane bio da kažemo u redu, jedan sud za sedam opština, ali da onda bar postoje dve zgrade. Međutim, to je za njih bilo neprihvatljivo i nismo ni ulazili u detalje", naglasio je Dačić 14. decembra 2013, po povratku iz Brisela, dve runde pre najnovijeg približavanja stavova.\n12. februar 2014: "Ne smemo dozvoliti zastoj"\nNakon najnovije runde razgovora, Dačić ocenjuje da je postizanje dogovora o pravosuđu veoma važno, jer preti zastoj u pregovorima."Ne smemo dozvoliti zastoj zato što je nama to direktno ključni kriterijum za napredak u pregovorima o članstvu Srbije u EU", rekao je Dačić.\nA visoka predstavnica EU-e za spoljnu politiku i bezbednost Ketrin Ešton najavila je da će Dačić i Tači na sledećem sastanku finalizovati dogovor o pravosuđu. U saopštenju posle sastanka, Ešton je navela da je vođena sveobuhvatna diskusija o svim ključnim pitanjima vezanim za pravosuđe, na temelju Briselskog sporazuma, te da se "svi relevantni elementi sada razrađuju i biće deo paketa, koji će dvojica premijera finalizovati na sledećem sastanku".\nPostignuti napredak po pitanju pravosuđa, Tači je označio kao "suštinski" i dodao da će sva rešenja biti u potpunoj saglasnosti sa kosovskim ustavom i zakonima.\nPodsetimo, u delegaciji Beograda nalaze se i predstavnici srpskog pravosuđa sa Severa Kosova, koji u ovom procesu učestvuju od prvog dana. Oni se još uvek nalaze u Briselu.\nSud u Mitrovici - poprište sukoba\nSud u Mitrovici bio je minulih godina razlog za mnoge proteste i okupljanja Srba koji su želeli da sačuvaju ovu instituciju pod svojom kontrolom.\nU poslednjim nemirima u martu 2008. godine, zbog pitanja statusa i kontrole suda i sudske zgrade u Severnoj Mitrovici, došlo je do nereda u kojima je život izgubio jedan ukrajinski policajac, 64 UNMIK-ova policajca su povređena, 24 pripadnika Kfora i oko stotinu Srba. Među njima bili su i dvojica Srba koji su ostali invalidi zbog prirode povreda koje su zaradili. Zbog borbe za očuvanje "srpskog suda" u Mitrovici, trojica od šest optuženih Srba zaradili su zatvorske kazne.\nNakon povlačenja srpske države sa Kosova, sudska zgrada je bila pod okriljem UNMIK-a. Ranih 2000-ih su se vodili teški pregovori između UNMIK-a, lokalnih Srba i Beograda o formiranju zajedničkog pravosuđa Srba i Albanaca. Tadašnji ministar pravosuđa Vlade Republike Srbije, Vladan Batić je čak i postigao dogovor prema kojem je trebalo da srpske sudije počnu da rade u UNMIK-ovom pravosuđu i to "na privremenom radu", do novog angažovanja, a da Srbija i dalje nastavi da im plaća doprinose i poreze. Smenom vlasti, 2003. propao je i sporazum, te su retke srpske sudije koje su se i odlučile da rade u sudu UNMIK-a, javno žigosane kao 'srpski izdajnici', a usledilo je i uručenje prestanka radnog odnosa u srpskom pravosuđu.\nŠto se tiče albanskog dela UNMIK-ovog pravosuđa, oni su svakodnevno, s juga, autobusom UNMIK-a dolazili na posao u zgradu suda u Severnoj Mitrovici, a lokalni Srbi su se žalili da ih je "svakoga dana sve više", iako su bojkotovali sud. Nakon jednostranog proglašenja nezavisnosti Kosova, Srbi su preuzeli kontrolu zgrade suda u Severnoj Mitrovici, ostavivši zastavu UNMIK-a na zgradi, dok su albanski radnici prestali da dolaze.\nSrbi su iz suda u Severnoj Mitrovici nasilno isterani 17. marta 2008, nekoliko radnika srpskog pravosuđa je pritvoreno i odvedeno u Prištinu, nakon čega su i izbili sukobi. Osnovni sud za Mitrovicu pod kontrolom UNMIK-a izmešten je od tada u Vučitrn gde i sada radi, kao Kosovski sud, a u samoj zgradi suda u Severnoj Mitrovici, sada funkcioniše takođe deo Osnovnog suda, ali koji se bavi problematičnim predmetima i to pod kontrolom EULEX-a i međunarodnih sudija.\nPrema nepotvrđenoj informaciji iz Kosovskog suda, na platnom spisku se nalazi "barem jedan srpski sudija na Severu Kosova".\nReakcije na najavljeni dogovor Dačić – Tači o sudu\nSudija Višeg suda u Severnoj Kosovskoj Mitrovici, Mladen Nikolić, za portal KoSSev kaže da srpske sudije i tužioci generalno nisu zadovoljni načelnim dogovorom iz Brisela, jer njime nisu obuhvaćene ostale srpske opštine južno od reke Ibar. Za naš portal sudija Nikolić objašnjava suštinu dogovora o radu pravosuđa na Severu Kosova.\n"Po ovom dogovoru, odlučeno je da će predsednik Osnovnog suda u Severnoj Kosovskoj Mitrovici biti Srbin, dok će javni tužilac biti Albanac. Osnovni sud će imati dve zgrade sa sedištem u Severnoj i Južnoj Mitrovici. U Severnoj Mitrovici vodiće se krivični postupci, dok će se parnični postupci voditi na jugu", kazao je on.\nOn je objasnio da će u zgradi suda na Severu Kosova biti i odeljenje Apelacionog suda, i istakao da će biti očuvana specifičnost i samosvojnost severa sa srpskom većinom.\nNikolić je dodao da će razgovori u Briselu po ovom pitanju biti nastavljeni, jer se moraju utvrditi i dogovoriti mnogi detalji tehničke prirode.\nDugogodišnji najuticajni lider Severnih Srba, i poslanik Demokratske stranke Srbije ( DSS) Marko Jakšić ocenio je u izjavi za portal KoSSev da je i nakon nanjnovije runde pregovora između Beograda i Prištine iz oblasti pravosudja, jasno da su kosmetski Srbi prepušteni sami sebi i Prištini, i da na toj osnovi, nažalost, ljudi treba da traže pravdu, ostavljeni od svoje države.\n"Napokon je jasno da se će sudovi na Severu Kosova raditi po zakonima i Ustavu samoproglašene države Kosovo. Sada je jasno da u tom sistemu neće biti uključene srpske četiri opštine južno od Ibra, a one bi i te kako mogle uticati na nacionalnu strukturu i nacionalni sastav suda. Nažalost, ništa od toga postignuto nije, već se desilo ono što Hašim Tači i Ketrin Ešton kažu", ocenio je Jakšić.\nOn naglašava da mu nije jasan stav Beograda i popostljivost o veoma bitnim temama koje su od suštinskog značaja za Srbe na Kosovu i Metohiji.\n"Međutim, sigurno je da takozvana proevropska vlada, kako je u Beogradu zovu, jednostavno plaća ceh svoje fleksibilnosti i mi Srbi zaista nemamo čemu dobrom da se nadamo. Verujem iskreno, da će uskoro doći dan kada će se promeniti vlast u Srbiji, jer ova aktuelna vlast bukvalno 'cepa' našu državu Srbiju", zaključio je Jakšić.\nSudija srpskog suda i nekadašnji sudija UNMIK-ovog suda, Radmila Kapetanović, za naš portal kaže da nema pozitivno mišljenje u vezi načelnog dogovora i stavova o pravosuđu na severu Kosova.\n"Srpske sudije i tužioci, kao i celokupno srpsko pravosuđe, ovim i ovakvim sporazumom zaista jeste na gubitku - a time i svi građani na Severu Kosova. Ono što je uostalom u interesu srpske zajednice, jeste da u srpskim opštinama na severu pokrajine, shodno sastavu stanovništva - a to su Srbi, nacionalna struktura suda bude upravo takva. Znači da u sudovima na Severu Kosova rade isključivo sudije i tužioci srpske nacionalnosti, jer je situacija južno od Ibra, gde su Albanci većina, prilagođena njihovim interesima", istakla je ona.\nKapetanović je dodala i da je jedan od ključnih razloga zašto ovakav dogovor ne štiti interese Srba na terenu taj što srpska zajednica nema poverenje u rad albanskih sudija i tužilaca.\nPoslušajte šta građani misle o najavljenom dogovoru Dačića i Tačija o sudu u Severnoj Kosovskoj Mitrovici:


Odložen pretres za 10. mart u postupku protiv Vanje Ćalović zbog lijepljenja naljepnice sa natpisom “Ustavni sud Prve familije”\nNalazite se ovdje:Početna»O MANS-u»Odložen pretres za 10. mart u postupku protiv Vanje Ćalović zbog lijepljenja naljepnice sa natpisom “Ustavni sud Prve familije”\nO MANS-u, Saopštenja za medije, Slučajevi protiv MANS-a 31/01/2014\nDanas su pred Područnim organom za prekršaje u Podgorici održana dvaročišta u prekršajnim postupcima protiv Vanje Ćalović i NVO MANS.\nPrvo je sudija Maja Rakočević ponovo odložila pretres za 10. mart u postupku protiv Vanje Ćalović zbog lijepljenja naljepnice sa natpisom “Ustavni sud Prve familije” na tabli Ustavnog suda u julu 2012. godine,. Prethodno je ista sudija brutalno prekršila pravo na odbranu Vanje Ćalović kažnjavajući je u odsustvu sa 600 eura i ne pružajuću joj priliku da se brani, što je utvrdilo i Vijeće za prekršaje pa je tu odluku ukinulo i predmet vratilo na ponovno suđenje. Sada ista sudija ponovo krši pravo na odbranu sa zahtjevom da pismenu odbranu koju je u skladu sa zakonom dostavio branilac, potpiše i Vanja Ćalović.\nTako je sudija Maja Rakočević još jednom pokazala da je lojalan Vladin činovnik i da čini sve kako bi udovoljila onima koji su ovaj postupak pokrenuli, ali koji su i izabrali sudiju Rakočević, koji joj daju platu i koji odlučuju o njenom rezrješenju.\nU drugom postupku po prekršajnim nalozima Komunalne policije izdatim protiv MANS-a i Vanje Ćalović, sudija Sonja Pepeljak je uvažila navode odbrane i donijela je rješenje kojim se prekršajni postupak obustavlja jer prekršajni nalozi nijesu uručeni u skladu sa zakonom. Radi se o nalozima koje je Komunalna policija naknadno sačinjavala zbog prosipanja crvene boje ispred Skupštine Crne Gore, stavljajući na teret MANS-u i Vanji Ćalović kršenje Zakona o putevima, odnosno prosipanje masne farbe i ugrožavanje saobraćaja.\nMANS će nastaviiti da ukazaje na sve nezakonitosti u radu izvršne, sudske i zakonodavne vlasti, ali i onih sudija za prekršaje koji pokazuju zašto ih je Vlada izabrala i zašto se odugovlači sa izmjenom zakona u dijelu kojim se omogućava takav izbor koji je suprotan evropskim standardima.\nKomunalna policija Maja Rakočević Skupština Crne Gore Ustavni sud Vijeće za prekršaje\nPredhodni članakDPS i SDP slozno u odbrani tajkunskih interesa\nSlijedeći članak Predlog izmjena i dopuna Krivičnog zakonika i Predlog izmjena i dopuna Zakonika o krivičnom postupku


Većina poslodavaca smatra da nema uslova za povećanje minimalca\nRezultati internog istraživanja “Unije poslodavaca Srbije” o stavovima poslodavaca u vezi sa minimalnom cenom rada u zemlji, koje je sprovedeno tokom jula u 100 kompanija, pokazalo je da dve trećine poslodavaca smatra da se u državi nisu stekli uslovi za rast minimalne cene rada.\nBrojke pokazuju da 68 odsto poslodavaca smatra da se nisu stekli uslovi za rast minimalca, dok od 32 odsto poslodavaca, koji misle da minimalna cena rada treba da se poveća, skoro polovina smatra da to povećanje može da bude do 140 dinara.\n"Kao članovi Socijalno-ekonomskog saveta sproveli smo interno istraživanje kako bismo do 15. septembra mogli na sastanku Saveta da kažemo mišljenje privrede i damo smernice o eventualnom povećanju minimalne zarade", kaže za Tanjug predsednik “Unije poslodavaca Srbije” Nebojša Atanacković.\nIstraživanje pokazuje da su poslodavci iz prerađivačkog sektora u većini jednoglasni da je potrebno povećati cenu radnog sata, dok su poslodavci iz trgovinske delatnosti, protiv rasta minimalne cene rada, jer smatraju da se nisu stekli uslovi za rast zarada u tom sektoru.\n"Veoma je važno da veliki broj kompanija nije reklo da ne dolazi u obzir povećanje, već su ostavili mogućnost da, kada za to dođe vreme, da se usklade cene mininalnih primanja sa rastom inflacije i rastom BDP-a", objašnjava Atanacković.\nOn kaže da su za povećanje minimalne cene rada najviše firme, koje posluju u Vojvodini i Beogradu. Atanacković navodi da od 32 poslodavaca, koja su se izjasnila za povećanje, dve firme nisu dale predlog visine minimalne cene rada, njih 13 je definisalo iznos minimalne cene rada do 140 dinara, dok se 17 poslodavaca opredelilo za iznos veći od 140 dinara.\nIstraživanje, takođe, pokazuje da se svega pet poslodavaca iz Istočne i južne Srbije izjasnilo za povećanje minimalne cene rada.


Otvoren granični prelaz Ivanica - kontejnere zamijenio moderan objekat (Foto) | Trebinje Live\nOtvoren granični prelaz Ivanica - kontejnere zamijenio moderan objekat (Foto)\nIvanica je dobila moderan granični prelaz vrijedan dva miliona KM, gdje su dva kontejnera zamijenjena modernim objektom po standardima Evropske unije, sa po dvije saobraćajne trake u oba smjera.\nNovi prelaz svečano su danas otvorili predsjedavajući Predsjedništva BiH Dragan Čović i direktor Uprave za indirektno oporezivanje /UIO/ BiH Miro Džakula.\nČović je kazao da novi prelaz na Ivanici daje evropsku dimenziju BiH, jer se nalazi na najjužnijoj tački BiH prema Evropskoj uniji.\n"Ovo je najviši standard, čak idemo i ispred naših komšija. Nadamo se da će i oni ove godine početi sa izgradnjom novog graničnog prelaza, čime će se olakšati prelaz ljudi i roba", rekao je Čović.\nOn je istakao da je izgradnjom prelaza Ivanica dodatno omogućen razvoj ovog dijela BiH, ali i stvoreni preduslovi za pravljenje saradnje između Trebinja i Dubrovnika.\n"Siguran sam da će i Republika Hrvatska postići dinamiku koju smo mi postigli", dodao je Čović, navodeći da Trebinje na ovom prelazu može da gradi strategiju svog razvoja.\nDirektor UIO BiH Miro Džakula rekao je da se novi prelaz prostire na 5.000 metara kvadratnih, te da ima posebne prostore za graničnu policiju, carinu, sanitarnu inspekciju.\n"Ovaj prelaz je opremljen najsavremenijom opremom poput video nadzora, vatrodojavnim sistemom, čitačima tablica i zaustavnim rampama", kazao je Džakula.\nZamjenik gradonačelnika Trebinja Mirko Ćurić rekao je da ovaj prelaz ima veliki značaj za naš grad, te da se nada da će uskoro i hrvatska strana izgraditi moderan objekat.\n"Kao ljudi na odgovornim funkcijama, moramo da rješavamo probleme koje narod stavlja na prvo mjesto - a jedan od njih je bio i prelaz na Ivanici", rekao je Ćurić.\nPrelaz će, rekao je Ćurić, omogućiti lakši promet ljudi i roba, napominjući da u ovakvim projektima nema mjesta politici.\nIzgradnja GP "Ivanica" počela je 2014. godine, ali je zaustavljena nekoliko puta zbog neriješenih imovinsko-pravnih odnosa. A uz podršku Vlade FBiH zvanična izgradnja počela početkom 2017. godine.\nIpak, tek izgradnjom novog graničnog prelaza Gornji Brgat, na hrvatskoj strani, očekuje se da se riješe višečasovne saobraćajne gužve koje su ovog ljeta "okupale u znoju" brojne vozače ne samo iz Trebinja i Dubrovnika, već i iz svih krajeva Evrope.\nOtvaranju novog graničnog prelaza prisustvovali su, između ostalih, i direktor granične policije BiH Zoran Galić, premijer Hercegovačko-neretvanskog kantona Nevenko Herceg, načelnik Ravnog Andrija Šimunović, gradonačelnik Dubrovnika Mato Franković.\nPrelaz je za svega šest mjeseci izgradilo trebinjsko preduzeće "Herc gradnja", dok je investitor bila UIO.\nTAGOVI: Drustvo Granicni prelaz Ivanica


Izvoz kompjuterskih usluga iz Srbije u 2020. dostigao je 1,37 milijardi evra. U kontekstu globalne pandemije, reč je o fantastičnom rezultatu i godišnjem rastu od 30 odsto. I to su podaci koji govore u prilogu rasta tehnoloških kompanija u Srbiji, ali i novih radnih mesta u toj oblasti koja sa sobom nosi i mnogo veće zarade od proseka.\nPrema zvaničnim podacima, prosečna neto plata u visokotehnološkoj industriji u Srbiji je 119.000 dinara, skoro duplo više od prosečne zarade u zemlji.\nKontinental otvorio poslednju "reč tehnike"\nU nedelju je u Novom Sadu otvorena fabrika za proizvodnju automobilske elektronike, nemačke kompanije ''Kontinental Automotiv Srbija". Dve godine ranije ista kompanija je otvorila u Novom Sadu svoj Centar za istraživanje i razvoj. Kako je tada ocenjeno, reč je o "skoku unapred" za srpsku ekonomiju, a imajući u vidu da se radi o "višoj ligi investicija i investitora" te da radnici u toj firmi primaju, kako je obelodanjeno plate od 850 do 2.500 evra.\nPored fabrike u Novom Sadu, kompanija planira izgradnju još jedne u radnoj zoni Kać gde su kupili parcele u ukupnoj površini 31 hektar. U pitanju su dve investicije ukupne vrednosti 140 miliona evra u kojoj će za početak biti otvoreno novih 500 radnih mesta.\n- Ovo je prvi korak donošenja nove ere u Novi Sad - donošenje visoke tehnologije u Srbiju, rekao je direktor "Kontinentala" Lućijano Marćedijano i nadovezao se na otvaranju predsednik Vučić:\n-Prvi put ćemo od oktobra krenuti sa dualnim obazovanjem ovde u Novom Sadu, a prvi Institut za veštačku inteligenciju u Srbiji biće otvoren u aprilu baš ovde u Novom Sadu što govori koliko je Srbija spremna za visoku tehnologiju, istakao je Vučić.\nAMERIČKA KOMPANIJA NASTAVLJA INVESTICIJE U SRBIJI Grade naučno-obrazovni centar u Novom Sadu\nAkcionim planom Strategije za razvoj veštačke inteligencije za period 2020-2022. godine predviđeno je u Vojvodini osnivanje Instituta za veštačku inteligenciju. Institut bi bio osnovan i primarno finansiran iz republičkog budžeta, ali i dodatno podržan od strane privrede i međunarodnih organizacija.\nCilj Strategije za razvoj veštačke inteligencije za period 2020-2025. godine je razvoj korišćenja veštačke inteligencije u funkciji ekonomskog rasta, zapošljavanja i poboljšanja kvaliteta života.\nPredviđeno je da do 2025. Institut ima 50 zaposlenih istraživača, 10 pokrenutih multidisciplinarnih projekata i 10 projektata u zajedničkoj saradnji sa privredom.\nDonošenjem i sprovođenjem ove strategije Republika Srbija se pozicionirala kao lider regiona za razvoj veštačke inteligencije, jer je za sad jedina država koja je objavila strateški plan u ovoj oblasti.\nNidek donosi 2 milijarde evra\nNedavno je potpisan Memorandum o ulaganju sa japanskim proizvođačem električnih motora NIDEK-om. Dolazak ovog giganta u Novi Sad najavljivan je kao "revolucija u reindustrijalizaciji", a kompanija bi, prema ranijim najavama, trebalo da uloži oko 1,9 milijardi dolara u izgradnju fabrike.\nO ovoj investiciji su pisali i japanski mediji, te je početkom novembra, tokijski poslovni dnevnik Nikei, naveo da će ta kompanija uložiti 200 milijardi jena (1,9 milijardi dolara) u izgradnju fabrike motora za električna vozila.\nU Pančevu plata i do 1.700 evra\nNemačka kompanija Brose je pre godinu dana započela izgradnju svoje fabrike u Pančevu. Kompanija "Brose" bavi se proizvodnjom električnih motora za automobile, upravljača, pumpi za ulje i motora ventilatora za hlađenje. Investicija je vredna 180 miliona evra.\nNa postavljanju kamena temeljca najavljeno je da će prosečna plata za zaposlene u ovom industrijskom gigantu biti visoka i do 1.700 evra.\nKompanija je raspisala je konkurs za više desetina radnih mesta, a do leta 2021. godina, kada bi trebalo da počne sa radom, u ovom industrijskom gigantu, radiće 1.100 ljudi.\nMeđu oglasima za posao, na njihovom zvaničnom portalu, navode se pozicije za elektroinženjere, radna mesta u prodaji, proizvodnji i kupovini. Mesta ima za programere softvera i hardvera, menadžere projekata, ispitne tehničare...\nNaučni centar i razvojni kampus\nNovosadska IT kompanija, članica američe kompanije Epic Games, vodeće kompanije iz oblasti multimedijalne interaktivne zabave, je prošle godine kupila plac u samom centru Novog Sada gde planira da izgradi naučni centar i razvojni kampus. Ova investicija predstavlja sledeći korak investiranja američke kompanije u IT zajednicu regiona.\nZa tri do četiri godine, na ovoj lokaciji okupljaće se stručnjaci iz oblasti umetnosti i računarskih nauka kako bi razvijali najnaprednija tehnološka rešenja za ceo svet.\nPremijerka Ana Brnabić je tom prilikom istakla da je to najbolji pokazatelj potencijala Srbije u inovacijama i novim tehnologijama, i da će izgradnja kampusa imati dalekosežne pozitivne efekte na celu zemlju u budućnosti.\n- Danas smo na pragu toga da kroz ovu investiciju, odnosno budući IT centar, dobijemo jasne obrise industrije 21. veka koji karakterišu nove tehnologije, koje se i urbanistički i ambijentalno, uklapaju u ovaj deo grada. Na nama koji smo donosioci odluka je da pružimo najbolje uslove i omogućimo realizaciju projekata koji garantuju sigurnu budućnost naših građana, a to radimo kako bismo našu omladinu zadržali u Srbiji, kazao je tom prilikom Miloš Vučević gradonačelnik Novog Sada.\nOtvoren i Naučno-tehnološki park\nPočetkom 2020. godine otvoren je Naučno-tehnološki park u Novom Sadu. Ovaj zajednički projekat Vlade Republike Srbije i Pokrajinske vlade, vredan je 26 miliona evra.\nObjekat je izgrađen na 30.000 kvadratnih metara. Na 10.000 kvadrata su smeštene laboratorije i učionice Fakulteta tehničkih nauka, dok je ostatak prostora na raspolaganju inovacionim startap kompanijama i mikropreduzećima.\nNjegova izgradnja višestruko je značajna, pre svega u domenu povezivanja nauke i privrede, u oblasti informacionih tehnologija i startap projekata.\nNaučno-industrijski park u Borči\nPre nešto više od godinu dana, ministar finansija Siniša Mali potpisao je partnerski ugovor sa kineskom kompanijom CRBC (China road and bridge corporation), o izgradnji naučno-industrijskog parka u Borči.\nPark će se prostirati na 320 hektara površine i i gradiće se odmah pored mosta Mihajlo Pupin. Ukupna investicija bi trebala da iznosi 247 miliona evra. To za Srbiju znači novih 15.000 radnih mesta.\n-To će biti najveći kineski industrijski park u Evropi. Visoka tehnologija, komercijalni sadržaji, fabrike...Nastavljamo da se bavimo našim poslom, da se borimo za uspešniju Srbiju, kazao je Mali.


Dana 9. novembra 2019. godine u opštini Modriča, održan je fudbalski turnir u kome su učestvovale lokalne ekipe iz Grupacije Nestro, predstavnici Naftne industrije Srbije, te drugi zainteresovani učesnici.\nU svojstvu organizatora turnira nastupila je sindikalna organizacija naftne industrije Republike Srpske, uz podršku sindikata Rafinerije ulja Modriča. Održavanje turnira izazvalo je veliku zainteresovanost ne samo među radnicima preduzeća, već i kod običnih ljubitelja fudbala. Navijači i učesnici takmičenja izrazili su nadu da će i dalje sarađivati u organizaciji, razvoju i redovnom održavanje zajedničkih sportskih događaja. Održavanje sličnih turnira svakako predstavlja značajan korak ne samo za razvoj i učvršćivanje poslovne saradnje, već takođe osigurava razvoj interesovanja za sportske događaje u cjelini.\nPobjednici takmičenja postali su predstavnici Rafinerije nafte Pančevo. Počasno drugo mjesto zauzeli su radnici Rafinerije nafte Brod, dok su u svoju sportsku riznicu bronzanu medalju stavili igrači iz Nestro Petrola.


Mitrogol se vratio u Anderleht – Borba\nMitrogol se vratio u Anderleht\nSrpski reprezentativni napadač Aleksandar Mitrović provešće drugi dio sezone u Anderlehtu kao pozajmljen igrač NJukasla. Mjesec dana trajala je licitacija oko transfera Mitrovića- spominjale su se selidbe u Brajtonu, Vest Bromvič Albionu, Marseju, Bordou i Anderlehtu, koji je na kraju uspio da privoli fudbalera koji je od 2013. od 2015. godine sa uspjehom branio njihove boje. Popularni Mitrogol bio je ljubimac navijača na ,,Konstant Vanden Štok” stadionu, a u prvom navratu igranja za aktuelnog belgijskog šampiona postigao 44 gola u 90 nastupa koliko je zabilježio u svim takmičenjima.\nPrelazak u glavni grad Belgije zadovoljiće sve tri strane- Anderleht će riješiti problem neefikasnosti sa kojim se suočava tokom ove sezone, NJukasl će se ,,osloboditi” igrača u kojeg Rafael Benitez nema povjerenja, dok će najveću korist imati sam fudbaler koji će dobiti znatno veću minutažu koja mu je neophodna uoči Svjetskog prvenstva u Rusiji.Belgijski šampion se obavezao da će do kraja sezone plaćati cjelokupnu Mitrovićevu platu.\nU Podgorici uhapšen V.Đ.: (44): Maloljetna kćerka ga prijavila da je dodirivao po tijelu!\nInjiges pozvao mlađane Sarić i Bigović


Đokovićeva vjerenica uživala u čarima Banjaluke | Glas Banja Luke - Nezavisni online magazin\nBANJALUKA, 21. decembra – Jelena Ristić, vjerenica najboljeg srpskog tenisera Novaka Đokovića, boravila je u privatnoj posjeti Banjaluci, te je uživala u čarima grada koji nikog ne ostavlja ravnodušnim.\nKako saznajemo, izabranica uspješnog sportiste bila je kod koleginice s kojom je studirala i s kojom se prisjetila najljepših uspomena, nakon čega se u Srbiju letom kompanije “Air Serbia”, s banjalučkog aerodroma, vratila u četvrtak popodne.\n“Bilo im je zaista lijepo, što se može zaključiti i po osmijesima na fotografijama na kojima su ona i koleginica, inače Banjalučanka, a koja je s Jelenom provela mnogo vremena tokom zajedničkog studija u Milanu”, otkriva naš sagovornik.\nU prijatnom druženju s prijateljicom, Jelena se u gradu na Vrbasu opustila od svakodnevnih obaveza, budući da je riječ o djevojci nadaleko poznatoj po nesebičnom i učestalom humanitarnom angažmanu, u sklopu Fondacije “Novak Đoković”, čiji je direktor.\nSve je proteklo bez medijske pompe, tako da je Ristićeva gotovo potpuno uspjela da sačuva svoje aktivnosti u gradu na Vrbasu, pa samim tim detalji njene posjete Banjaluci cure kao iz kapaljke, ali smo uspjeli saznati da ju je ovaj grad oduševio.\n“Ona je privatno dolazila u Banjaluku, dakle, nema nikakvih posebnih razloga”, rekao je “Nezavisnim” Nebojša Mandrapa, iz Fondacije “Novak Đoković”.\nKada smo ga upitali da li se Jeleni dopada grad na Vrbasu, on je odgovorio: “Nema osobe koja je došla u vaš grad, a da joj se nije svideo.”\nRistićeva, koja organizuje brojne akcije, u sklopu kojih pomaže ugroženoj djeci, nedavno je izjavila da ona i uspješni teniser priželjkuju potomstvo, a kako je otkrila – u planu je velika porodica.\nDa mališane i te kako voli, svjedoči podatak da je prije nekoliko dana uručila zimsku garderobu i obuću djeci u Dnevnom centru za smještaj djece na Novom Beogradu, prikupljenu u akciji “Utoplimo djecu”.\n“Akcija ‘Utoplimo decu’ je primer da naš narod ima veliko srce i da želi da pomogne onima kojima je to potrebno”, rekla je tada Ristićeva, poručujući da, dok god je dobrih ljudi u Srbiji, ova djeca neće biti sama i zaboravljena.\nGovoreći o ciljevima nje i Đokovića, kazala je ranije da planiraju da imaju djecu u periodu kada budu imali vremena za to.\n“Svake nedelje smo na drugoj lokaciji, Novak ima jako stresan posao, ja po pet sati gledam njegove mečeve i nerviram se. Svakako da želimo porodicu”, izjavila je vjerenica uspješnog tenisera, koji je 2011. iz Banjaluke ponio titulu ličnosti godine, na manifestaciji koju tradicionalno organizuju “Nezavisne novine”.\nPrethodni članakPodrška licima sa autizmom i njihovim porodicama\nNaredni članakPrometna saobraćajnica bez rasvjete


Dačić: Licemerno je da Brisel od nas traži harakiri\nMinistar spoljnih poslova Ivica Dačić izjavio za "Novosti" da "nema te šargarepe zbog koje bi Srbija dobrovoljno pristala da se odrekne Kosova i Metohije".\n"Licemerno je da pojedini krugovi u Briselu od nas očekuju taj istorijski harakiri, a ni oni sami unutar EU nemaju jedinstven stav kada je reč o kosovskom pitanju", istakao je Dačić.\nDačić je u intervjuu "Novostima" komentarisao i današnji nastavak dijaloga Beograda i Prištine u Briselu, gde će se govoriti o Zajednici srpskih opština, istakavši da Srbija neće pristati na bilo kakve promene i prepravke ranije potpisanog sporazuma o ZSO, a na čemu insistiraju Albanci.\nOn je rekao i da, ako Brisel pristane na tako nešto, od nastavka dijaloga nema ništa.\n"Oni u Prištini izgleda pate od amnezije i ne znaju da smo Briselski sporazum potpisali Hašim Tači, Ketrin Ešton i ja i da su u njemu jasno naznačene obaveze obe strane", kazao je Dačić.\nUz podsećanje da je taj sporazum potpisan pre pet godina, Dačić kaže da je težnja Prištine da se Srbi sa severa Kosova predstave kao destabilizujući faktor, što je posebno bio slučaj sa ubistvom Olivera Ivanovića.\nNa pitanje da li smo već upali u zamku "pravno obavezujućeg sporazuma", Dačić kaže da je to u stvari floskula koju je smislio Štefan File i da sama EU ne zna šta to znači, a kao dokaz navodi da Brisel nije postavio nikakav datum za taj "pravno obavezujući sporazum". On još kaže i da unutar EU ne postoji saglasnost oko statusa Kosova te da zbog toga ni sam Brisel ne može Beogradu da nameće nešto o čemu ni sami ne mogu da se dogovore.\nUpitan da li možemo konačno i započeti priču o konačnom statusu Kosova, Dačić kaže:\n"Primetno je da u Prištini ne žele dijalog o trajnom rešenju, jer smatraju da su ostvarili svoju državu i da Beograd treba samo da se saglasi s tim", zaključio je Dačić.


Vlada Republike Srbije >> Vesti >> Konferencije za novinare >> Industrijalci i preduzetnici učestvuju u zaštiti životne sredine\nBeograd, 23. februar 2004. godine - Ministar za zaštitu prirodnih bogatstava i životne sredine u Vladi Republike Srbije Anđelka Mihajlov i generalni sekretar Udruženja industrijalaca i preduzetnika Srbije i Crne Gore (UIPSCG) Tihomir Simić potpisali su danas ugovor o poslovno-tehničkoj saradnji.\nMihajlov je na konferenciji za novinare pozdravila uključivanje Udruženja industrijalaca i preduzetnika Srbije i Crne Gore u primenu zakonskih projekata koji se odnose na zaštitu životne sredine i razvoj industrije koja će biti ekološki prijateljska prema okolini.\nOna je navela da je, posle Unije poslodavaca Srbije i Privredne komore Srbije, Udruženje industrijalaca i preduzetnika Srbije i Crne Gore treće udruženje privrednika koje je prihvatilo postavljene zakonske koncepte koji imaju za cilj da Srbiju do 2015. godine približe ekološkim standardima Evropske unije. Prema njenim rečima, jedini put kojim Srbija može da ide u razvoju tržišne ekonomije jeste onaj koji će poštovati standarde zaštite životne sredine i prirodnih bogatstava.\nGeneralni sekretar Udruženja industrijalaca i preduzetnika Srbije i Crne Gore pozdravio je dosadašnji rad Ministarstva za zaštitu prirodnih bogatstava i životne sredine, koje je, prema njegovim rečima, dalo značajan pečat reformama u Srbiji.\nSimić se, u ime 80 hiljada članova ovog udruženja, obavezao da će privatni preduzetnici u svojim delatnostima poštovati zakonske okvire u zaštiti životne sredine i prirodnih bogatstava u Srbiji.


Beta 22. septembra 2019. 10:30\nDnevne novine u izdanjima za nedelju, 22. septembar 2019. godine pišu o sastanku predstavnika Srba u Bosni i Hercegovini sa predsednikom Srbije Aleksandrom Vučićem, o umetnici Marini Abramović, otvaranju njene izložbe „Čistač“ u Beogradu i o drugim temama.\nALO – „Šarčević: Blokada rektorata je bezobrazluk opozicije“, izjava ministra prosvete Mladena Šarčevića povodom blokade zgrade rektorata od strane studenata iz „Jedan od pet miliona“.\nBLIC – „Marina Abramović: Žene su jače od muškaraca“, izjava umetnice Marine Abramović za taj list. „Goran Vesić: Legitimitet izborima daju gradjani a ne stranke“, izjava zamenika gradonačelnika Beograda Gorana Vesića.\nVEČERNJE NOVOSTI – „Bakirova platforma tera RS na otcepljenje“, izjava Milorada Dodika prilikom susreta sa Aleksandrom Vučićem. „Igra na pobedu bez favorita“, treneri Partizana i Crvene zvezde o predstojećem večitom derbiju.\nKURIR – „Moj Beograd me je prihvatio“, o otvaranju izložbe Marine Abramović. „Partizan i Zvezda igraju 161. put“, o predstojećem derbiju.\nPOLITIKA – „Sukob bi bio kraj za sve“, odgovor Vučića na zahtev Dodika da od Srbije dobije pomoć za osposobljavanje bezbedonosnih jedinica kao odgovor na deklaraciju Stranke demokratske akcije o formiranju Republike Bosne i Hercegovine. „Moja kuća je ovde“, izjava umetnice Marine Abramović na otvaranju izložbe „Čistač“ u Beogradu.\nDo sredine avgusta dvosmerno na pravcu Novi Sad-Sirig\nU javnom prevozu BG trenutno saobraća 1.424 vozila\nPredstavnik IREX: Podkasti su nov način da mediji u Srbiji…\nAltina: Izgradnja parka, verskog centra, nove škole…\nSindikat: RTS da postane nezavisni medijski korektivni…\nBeogradske ulice sa još više cveća\nI sutra promenljivo oblačno, nestabilno, do 22 stepena


Dan online - Regioni: Ukidaju Sekretarijat za mjesne zajednice - 2018-12-05\nRegioni LOKALNA VLAST U ROŽAJAMA POČELA SA RACIONALIZACIJOM\nZgrada Opštine Rožaje Ukidaju Sekretarijat za mjesne zajednice Novom odlukom o organizaciji i načinu rada lokalne uprave, Sekretarijat za MZ je ukinut bez sagledavanja njegove uloge u funkcionisanju mjesnih zajednica u sistemu lokalne samouprave. Uvjereni smo da je ova odluka retrogradna i da će unazadati ovu oblast po svim pitanjima - naglasio je Vehbija Honsić, sekretar Sekretarijata za MZ\nROŽAJE – Prilikom nedavno sprovedenih izbora u rožajskim mjesnim zajednicama, analizirajući ostvarene rezultate rada organa MZ u prethodnom mandatu, građani su na zborovima konstatovali da su ova tijela funkcionisala u skladu s propisima. Međutim, istaknuto je da problemi sa kojima se susreću mjesne zajednice nisu trenutnog već dugoročnog kraktera. U Sekretarijatu za mjesne zajednice je saopšteno da su građani suočeni sa problemom nezaposlenosti i da su nezadovoljni putnom infrastrukturom, vodosnabdijevanjem, nekvalitetnim naponom električne energije.\n– Građani su napomenuli da nisu zadovoljni zimskim održavanjem puteva, a suočeni su i sa lošim javnim prevozom. Zbog sveukupne ekonomske situacije u svim mjesnim zajednicama su aktuelna pitanja vezana za pružanje humanitarne i socijalni pomoći u seoskim područjima – saopštavaju u Sekretarijatu za mjesne zajednice.\nIstiču da su u proteklom periodu vođene aktivnosti na realizaciji projekata u oblasti komunalne infrastrukture, uz ocjenu da je ovaj period bio jedan od najplodonosnijih u prethodne dvije decenije.\n– U izvještajnom periodu, zahvaljujući aktivnostima organa MZ i uz pomoć opštine i države, u ruralnim djelovima opštine urađen je veliki broj objekata. Izvršen je proboj novih putnih pravaca, nasipanje, tamponiranje i asfaltiranje puteva i ulica, izgrađeni su novi mostovi i rasvjeta. Rekonstruisani su i izgrađeni pojedinačni i drugi vodovodi. Izgrađeno je nekoliko školskih objekata, zatim seoski dom, vjerski i drugi objekti. Takođe, zahvaljujući radu organa MZ, otvorena su područna odjeljenja za boravak djece predškolskog uzrasta, što smatramo velikim iskorakom u stvaranju kvalitetnih uslova za jednak tretman djece u korišćenju vaspitno- obrazovnih usluga – kazao je Vehbija Honsić, sekretar Sekretarijata za mjesne zajednice.\nI pored postignutih rezultata, lokalna uprava je odlučila da, u cilju smanjenja broja zaposlenih, ukine Sekretarijat za mjesne zajednice, što će se veoma loše odraziti na buduću saradnju MZ i Opštine.\n– Mi smo u dosadašnjem periodu bili uspješni u svakom pogledu. Međutim, novom odlukom o organizaciji i načinu rada lokalne uprave, Sekretarijat za MZ je ukinut bez sagledavanja njegove uloge u funkcionisanju mjesnih zajednica u sistemu lokalne samouprave. Uvjereni smo da je ova odluka retrogradna i da će unazadati ovu oblast po svim pitanjima - naglasio je Honsić.\nPrilikom sprovođenja izbora u devet mjesnih zajednica su produženi mandati predsjednika MZ dok su u 13 izabrani novi čelnici.\nNeophodno nastaviti saradnju\nHonsić ističe da je realizovano više projekata kroz partnerske odnose opštine, građana, dijaspore, države i donatora.\n-Na zborovima je konstatovano da su organi MZ imali dobru saradnju sa lokalnom upravom i predsjednikom opštine. Naročito je istaknuta svestrana saradnja MZ sa sekretarijatom, dok se radne posjete predsjednika opštine karakterišu kao dobra praksa u zajedničkom rješavanju problema. Neophodno je nastaviti ovu saradnju i unaprijediti je u što je moguće većoj mjeri – kaže Honsić, ističući da MZ imaju kapaciteta za efikasniji rad ali da su izrazito nedovljni kapaciteti institucija i organa koji treba da pokrenu i organizuju te potencijale.


Roditelji zainteresovaniji za pozitivne metode vaspitanja - CPD\nCentar za prava deteta, u okviru kampanje za promociju koncepta pozitivnog roditeljstva, održava obuke namenjene roditeljima, kako bi bili osnaženi da umesto telesnog kažnjavanja dece primenjuju alternativne pristupe koji nemaju negativne posledice po razvoj deteta.\nTim povodom, održan je i besplatan vebinar “Nije lako znati kako” gde su roditelji razgovarali sa profesionalcima i dobili odgovore na pitanja kako da praktikuju pozitivne metode odgajanja dece kada naiđu na izazove. O ovim temama govorile su saradnice Centra za prava deteta doc. dr Vera Despotović, porodična psihoterapeutkinja i Mira Paul, psiholog, a razgovor je moderirao Miša Stojiljković, novinar.\nKroz prethodne obuke pozitivnog roditeljstva, koje je Centar za prava deteta sproveo, roditelji su imali priliku da steknu znanja o metodama pristupa detetu kada je u stanju ljutnje i agresije, prepoznavanju i kontrolisanju sopstvenih emocija i razvijanju pozitivne komunikacije, efikasnom vaspitanju i pozitivnom nagrađivanju, doslednosti roditelja u postavljanju jasnih granica i radu na promeni mišljenja o roditeljskom autoritetu. Međunarodni standardi u oblasti prava deteta obavezuju države da osiguraju zaštitu dece od telesnog kažnjavanja u svim okruženjima, uključujući i porodično.\nDo sada je vebinar ispratilo preko 1 300 roditelja, a učinili smo ga dostupnim i onim roditeljima koji nisu imali priliku da prisustvuju u momentu emitovanja vebinara na snimku, koji se nalazi na zvaničnoj Fejsbuk stranici Centra za prava deteta.\nVebinar je održan u okviru projekta „Prava deteta u politikama i praksi“ koji Centar za prava deteta sprovodi u partnerstvu sa Save the Children International, a uz finansijsku podršku Vlade Švedske, čiji je cilj unapređenje sistema zaštite dece.


Zmajevi opet na FACE-u, direktno i ekskluzivno: Argentina - BiH!\nNaslovnica Bosna i Hercegovina Zmajevi opet na FACE-u, direktno i ekskluzivno: Argentina – BiH!\nZmajevi opet na FACE-u, direktno i ekskluzivno: Argentina – BiH!\nBIH – Pravo na prijenos utakmice iz Saint Louisu gdje se Zmajevi sastaju sa moćnom sekecijom Argentine opet je izborio FACE TV, koji će svojim gledaocima u noći 19. novembra priuštiti tri sata fenomenalnog sportskog programa!\nSpecijalni program na FACE-u posvećen ovom spektaklu počinje poslije emisije ’10 u 10′ i to 18.novembra i trajaće više od tri sata, a nakon toga slijedi direktan prijenos meča Bosna i Hercegovina – Argentina, 19.novembra u 01.30 sati.


Kraj Šengena koštao bi Evropu 110 milijardi evra\nTrajni povratak kontrole granica u Evropi mogao bi da košta zemlje šengenske zone oko 110 milijardi evra godišnje u narednih deset godina, procenjuje tink-tenk francuske vlade.\nU izveštaju francuskog Stratežija, instituta direktno povezanog sa kancelarijom premijera, procenjuje se da bi trajno ukidanje prostora u kojem se slobodno putuje koštalo Evropu 0,8 odsto ekonomske proizvodnje tokom deset godina, preneo je danas portal EurActiv.com.\nSamo Francuska bi trpela štetu od milijardu do dve milijarde evra na kratak rok i 10 milijardi na rok od deset godina, što odgovara 0,5 odsto bruto domaćeg proizvoda (BDP), navodi se u studiji.\n“Na dugi rok trajno uvodjenje granične kontrole odgovaralo bi tri odsto poreza iz trgovine izmedju zemalja u šengenskoj zoni, što bi za posledicu imalo strukturni pad trgovine od 10 do 20 odsto”, istakli su francuski eksperti.\nPolovina gubitka poticala bi od smanjenja turističkih poseta, 38 odsto od uticaja kontrola na granicama na prekogranične radnike a 12 odsto od dodatnih troškova prevoza tereta.\nOd 26 zemalja šengenske zone, šest je, uključujući Nemačku, uvelo privremene kontrole na granici u uslovima kada stotine hiljada migranata pokušava da stigne do najprosperitetnijih članica EU.


Sremska Mitrovica Nekretnine, najnovije vesti - Naslovi.net\nSREMSKA MITROVICA - Da je ulaganje u putnu infrastrukturu u Sremskoj Mitrovici doprinelo pozitivnom rastu cena nekretnina u selima svedoči primer da je za samo tri nedelje u Bešenovu prodato čak šest kuća po tri puta većoj ceni od početne. Veća… »\nPKS prodaje poslovni prostor na atraktivnim lokacijama u više gradova\nPrivredna komora Srbije danas je oglasila prodaju sedam poslovnih prostora koji se nalaze na atraktivnim lokacijama u Beogradu, Novom Sadu, Pančevu i Sremskoj Mitrovici. Na tendersku prodaju oglašene su sledeće nekretnine: · Idealni deo u stambeno… »\nPKS prodaje poslovni prostor u centru Beograda i još tri grada za više od 3 mil EUR\nPrivredna komora Srbije danas je oglasila prodaju 7 nekretnina koje se nalaze na atraktivnim lokacijama u Beogradu, Novom Sadu, Pančevu i Sremskoj Mitrovici. U tekstu oglasa navodi se i napomena o tužbi koju je Hrvatska gospodarska komora podnela protiv… »\nVojvodina za 182 hiljade evra ponudila nekretninu u Irigu\nNOVI SAD/IRIG: Pokrajinska vlada ponudila je na prodaju nekretninu od 629 kvadratnih metara u Irigu (Venac) po početnoj ceni od 187,2 hiljade evra, navodi se u objavi na službenoj internet stranici vojvođanske Uprave za imovinu. Za ovaj poslovni… »\nIRIG,NOVI SAD - Pokrajinska vlada ponudila je na prodaju nekretninu od 629 kvadratnih metara u Irigu (Venac) po početnoj ceni od 187,2 hiljade evra, navodi se u objavi na službenoj internet stranici vojvođanske Uprave za imovinu. Za ovaj poslovni… »\nNa prodaju 11 nekretnina Univerzal i Privredne banke širom Srbije\nAgencija za osiguranje depozita ponudila je na prodaju pet imovinskih celina Univerzal banke i još šest Privredne banke Beograd u stečaju. Reč je o nekretinama u Kruševcu, Šapcu, Kraljevu, Novom Sadu, Beogradu, Gornjem Milanovcu, Sremskoj Mitrovici… »\nVlada Vojvodine prodaje stambene, poslovne i zgrade poljoprivrede u više vojvođanskih gradova i mesta\nVlada Vojvodine oglasila je prodaju više nepokretnosti iz javne svojine severne pokrajine. Nepokretnosti se prodaju u potupku prikupljanja pisanih ponuda, a reč je o stanovima, stambenim, poslovnim i zgradama poljoprivrede u Banoštoru, Jablanci… »\nBeograd -- Agencija za osiguranje depozita ponudila je na prodaju 17 nepokretnosti Privredne banke Beograd u stečaju. Najvrednija je u Krušedolskoj ulici u Beogradu, koja je procenjena na 483.000 evra. Ponudjeno je na prodaju 11 nekretnina, najviše -… »\nBanka u Beogradu oglasila 17 nekretnina: A najskuplji je stan u centru vredan 483.000 evra!\nAgencija za osiguranje depozita ponudila je na prodaju 17 nepokretnosti Privredne banke Beograd u stečaju, a najvrednija je u Krušedolskoj ulici u Beogradu, koja je procenjena na 483.000 evra. Ponuđeno je na prodaju 11 nekretnina, najviše - šest - u… »\nBEOGRAD: Agencija za osiguranje depozita ponudila je na prodaju 17 nepokretnosti Privredne banke Beograd u stečaju, a najvrednija je u Krušedolskoj ulici u Beogradu, koja je procenjena na 483.000 evra. Ponuđeno je na prodaju 11 nekretnina, najviše -… »\nN1 Info pre 19 minutajoš 26 povezanih\nRTS pre 44 minutajoš 17 povezanih


Novi dan o zajedničkom protestu vojske i policije\nVesti Autor:N1 Beograd05. dec. 201612:23 > 14:46\nVojska i policija najavljuju zajedničke proteste za nedelju 11. decembar. Šta su zahtevi jednih, a šta traže drugi, da li je odluka o protestu definitivna i kako će uticati na živote građana, u Novom danu govore Bojan Stanišić i Veljko Mijailović.\nVojska i policija najavljuju zajedničke proteste za nedelju 11. decembar. Šta su zahtevi jednih, a šta traže drugi, da li je odluka o protestu definitivna i kako će uticati na živote građana, tema je o kojoj će se razgovarati sa Bojanom Stanišićem, članom upravnog odbora zaduženim za solidarnu pomoć i Veljkom Mijailovićem predsednikom policijskog sindikata.\nPoslanica SNS Marija Obradović, prelistava štampu i komentariše aktuelne političko- društvene teme.\nU okviru globalne manifestacije pod nazivom Hour of Code, razvojni centar kompanije Microsoft u Srbiji organizuje Nedelju programiranja za đake širom Srbije. Više detalja o ovom događaju prenosimo uživo iz Microsoft razvojnog centra.\nEkskluzivni koncert zagrebačkog pop sastava Jinx biće održan u petak, 9. decembra u Beogradu, u Magacinu Depo. U okviru regionalne turneje, premijerno će izvesti pesme s novog albuma, koji najavljuje singl „Jesmo li dobro“… O koncertu i nom albumu u Novom danu razgovaramo sa Jadrankom Ivaniš i Gordanom Muratovićem.


Istraga o požaru u crkvi traje, mogući uzrok sveće\nBeta 3. maja 2016. 21:55\nZvaničnici vatrogasne službe Njujorka rekli su da i dalje traje istraga o požaru u Sabornoj crkvi Svetog Save, ali da bi sveće mogle biti uzrok.\nVatrogasci navode da ispituju da li su slučajno sveće, koje se nisu bila sasvim ugasile, posle službe stavljene u kartonsku kutiju.\nOni navode da se ne sumnja na podmetanje požara, ali da je istraga u toku.\nKonzul Srbije u Njujorku Mirjana Živković rekla je ranije danas za RTS da je zvanično potvrdjeno da požar u kojem je na Uskrs izgorela Saborna crkva Svetog Save u Njujorku, nije podmetnut i da još uvek traje istraga ali da nema indikacija u kom pravcu ide istraga.\n„Još uvek nema indikacija u kom pravcu ide istraga i da li se sumnja na bilo kakav teroristički akt ili bilo šta što bi ukazalo na čudne okolnosti. U ovom momentu nemamo nikakvih zvaničnih izveštaja“, rekla je Mirjana Živković za RTS.\nOna je rekla da je posredstvom ambasade Srbije u Vašingtonu upućena nota Stejt departmentu sa zahtevom da se svi rezultati istrage stave na uvid Srbiji.\n„Očekujemo da to bude odmah po završetku istrage“, kazala je ona.\nNa pitanje da li je srpska zajednica organizovala prikupljanje pomoći, Živković je rekla da su se svi pokrenuli posle velike neverice nakon požara.\n„Zajednica je odgovorila na najbolji mogući način. Svi razmišljaju šta da učine kako bi se prikupila sredstva za obnovu crkve“, navela je ona.\nSaborna crkva Svetog Save u Njujorku izgorela je u požaru koji ju je zahvatio nekoliko sati pošto su vernici u njoj prisustvovali uskršnjoj liturgiji.


Prašnjava ideja Ivice Dačića | KoSSev\nZašto Ivica Dačić sada iz arhiva vadi ideju podele Kosova i Metohije koju su nam u vreme Dobrice Ćosića širokogrudo nudili isti oni koji su sada oštro protiv nje?\nTo što šef diplomatije koristi eufemizam “razgraničenja šta je srpsko, a šta albansko” neće me sprečiti da dalje u tekstu govorim o podeli. Ideju je, kada je ona možda imala neke šanse, prvi javno pominjao Zoran Đinđić, a posle njegovog ubistva Zoran Živković je ostao usamljen u podršci planu koji su srpski nacionalisti odbacivali uz argument da “nema trgovine najsvetijom srpskom rečju”.\nIdeja o podeli imala je svoje protivnike i pobornike, dobijala je, pa gubila na značaju, dosledno je negirana na raznim adresama, ali je decenijama provocirala različite stavove međunarodne zajednice, određujući Balkanu ulogu pešaka u šahovskoj partiji velikih sila.\nBeograd nikada zvanično nije stao iza plana o sporazumnoj podeli sa pratećim prilagođavanjem granica, iako su je zvaničnici razmatrali. Priština je sve vreme nepokolebljivo odbijala da uopšte razmišlja o podeli.\nArgument zagovornika podele je da su granice Kosova veštački utvrđene na Londonskoj konferenciji posle Prvog balkanskog rata, kada je stvorena država Albanija, u kojoj je živelo manje Albanaca, nego u neposrednom okruženju. Ključni argument ove ideje je da granice treba menjati ako one stanovnicima neke zemlje ne pružaju osećanje bezbednosti i prosperiteta.\nAko je podeljena bivša Jugoslavija, neka vrsta podele Kosova bila bi dosledan nastavak koji bi Srbima sa severa Kosova omogućio da nastave da žive u Srbiji, srpska zajednica bi bila sigurnija, a Prištini bi bilo olakšano upravljanje ostalim delom Kosova.\nNajozbiljnija bura oko plana podele podigla se u vreme prvog dijaloga Beograda i Prištine u Beču 2007, kome je posredovala "trojka" - EU, SAD i Rusija. Delegacija Prištine zahtevala je da se pregovara o tome kako će biti uređeni odnosi između Srbije i Kosova kao odvojenih država i jasno je dala do znanja da podela ne dolazi u obzir. Beograd je imao svoju agendu, poprilično traljavu, ali ni srpski pregovarači ideju podele nisu pominjali.\nPodela je, ipak, dominirala po kuloarima i medijima od kako je posrednik EU, Volfgang Išinger, izjavio da su “sve opcije otvorene”, uključujući i podelu “ukoliko oni to žele”.\nEvropski zvaničnici brzo su se ogradili. Nemački mediji su brujali da je Išingerov predlog “besprimerno skandalozan”. Ruski predstavnik je plan razmene juga Srbije za sever Kosova nazvao “fantastičnim scenarijem”, saglašavajući se sa Beogradom da je ideja “podmetnuta” Srbiji sa namerom da pridobije javnost po formuli “bolje išta nego ništa”.\nNisu svi bili protiv. Nekadašnji britanski ambasador u Beogradu ser Ajvor Roberts je pre deset godina govorio o “nekoj vrsti podele” Kosova kao najboljem načinu da se pomire želja kosovskih Albanaca da dobiju nezavisnost i stav Srbije da je to nedopustivo.\n“Treba predložiti podelu Kosova po kojoj bi veći deo pokrajine dobio nezavisnost, a područja nastanjena Srbima ostala u sastavu Srbije, uz posebne bezbednosne aranžmane za srpska svetilišta”.\nU to vreme je i Timoti Vilijam Voters, profesor sa Univerziteta Indijana, u tekstu u “Njujork tajmsu”, takođe podržavao podelu, protiveći se nametanju rešenja po kome će “Albanci dobiti premalo, a Srbi izgubiti previše”:\n"Ako granice ne pruže bezbednost, ili ne doprinose boljitku, treba ih menjati. Zato se zalažemo za odvajanje Kosova od Srbije. I to je podela. Zašto je onda pripajanje malog dela (Kosova) Srbiji pogrešno?"\nDetaljnu analizu šta bi plan o podeli morao da sadrži nudio je profesor Univerziteta za nacionalnu odbranu u Vašingtonu, Stiven Majer.\nFunkcioner Demokratske partije Kosova, Nait Hasani, bio je, kao i ostali političari na Kosovu - protiv, mada mu se dopadala mogućnost da promena granica bude korak ka stvaranju “prirodne Albanije”.\nAmerikanci, isti čiji je ambasador predsedniku Ćosiću nudio trećinu KiM, davno su odustali od ideje i postali njeni najžešći protivnici. Brus Džekson - predsednik vašingtonskog Projekta za demokratije u tranziciji - pisao je:\n"Rasparčavanje balkanskih i evropskih država je protivno svim principima za koje su se SAD i EU ikada zalagali."\nIdeja je što se javnosti tiče arhivirana, iako poverljive diplomatske depeše do kojih je došao Vikiliks otkrivaju da su pre sedam godina ambasadori SAD u Beogradu i Prištini bili ozbiljno zabrinuti da bi moglo da dođe do stalne podele Kosova.\nPisalo se da zvanični Beograd igra na podelu koja bi Srbiji omogućila da zadrži teritorije severno od Ibra.\n"Vreme je da se prestane sa politikom neodlučnosti prema pitanju severa i da se izmeni dinamika koja učvršćuje podelu između severa i ostatka Kosova," upozoravao je američki ambasador u Prištini na opasnost koja bi poništila decenijsku politiku SAD.\nBilo je to u vreme Borisa Tadića čiji je savetnik priznavao da će Beograd morati da se pomiri sa činjenicom da više nikada neće upravljati Kosovom, ali i da će Priština morati da shvati da neće uspostaviti svoju vlast severno od Ibra.\nOd tada je projekat podele napustio političke debate, strateške analize i diplomatske kombinacije. Briselski dijalog, ulazak Srba u kosovske institucije, priznavanje jedinstvenog autoriteta pravosuđa u Prištini, Zajednica srpskih opština - sve to potvrđuje da je ideja podele napuštena.\nZašto onda Dačić vadi prašnjavu fasciklu i revitalizuje plan podele o kome su sanjale demokrate? Zašto lansira ideju koja bi u budućnosti mogla da bude embrion stvaranja Velike Albanije i da Srbe po enklavama južno od Ibra - a oni su većina na KiM - ostavi na vetrometini? Ako bi srpska strana pristala na cenkanje o teritorijama, zar to ne bi značilo da je odustala od međunarodnih principa koje je do sada branila?\nPročitao sam pažljivo sve što je Dačić imao da kaže na temu “jedinog realističnog”, “brzog” i “trajnog rešenja”, ali odgovore jednostavno nemam.


Brus ONLINE - Na teritoriji opštine Brus danas 5 novopotvrđenih slučajeva koronavirusa, u kućnoj izolaciji 84 lica\nBrus, 01.07.2020. Prema saopštenju Štaba za vanredne situacije na teritoriji opštine Brus danas ima 5 novopotvrđenih slučajeva koronavirusa COVID-19. Saopštenje prenosimo u celini u cilju pravovremenog i tačnog informisanja građana:\nSAOPŠTENjE 01.07.2020 godine\nPrema dostavljenom izveštaju, do 14:00 časova 01.07.2020 godine, u Kovid ambulantu DZ Brus se javilo ukupno 43 pacijenta sa respiratornim tegobama. Uzet je 1 bris za PCR testiranje. Uzeto je 20 seroloških testova, od kojih kod 4 lica rezultat pokazuje prisustvo virusa, a kod 7 lica rezultat pokazuje preležanu infekciju .\nStigli su rezultati za lica koja su testirana PCR testom 29.06.2020 godine, dostavljeni rezultati su negativni, očekuje se rezultat za još jedno lice.\nPrema dobijenim informacijama od epidemiologa ZZJZ Kruševac, na teritoriji opštine Brus potvrđeno je prisustvo virusa COVID-19 kod 1 lica koje je obavilo testiranje van Kovid ambulante Brus.\nNa današnji dan, u kućnoj izolaciji imamo ukupno 84 lica, i oni su pod policijskim nadzorom.


RTS :: Kon za RTS: Optimista sam, dva razloga za raniji početak zimskog raspusta\nKoronavirus u Srbiji Kon za RTS: Optimista sam, dva razloga za raniji početak zimskog raspusta\npetak, 26. nov 2021, 07:50 -> 11:47\nKon za RTS: Optimista sam, dva razloga za raniji početak zimskog raspusta\nEpidemiolog i član Kriznog štaba dr Predrag Kon kaže za RTS da ulazimo u period nepovoljnih epidemijskih događaja – zima, razna slavlja, slave, katolički, pa pravoslavni Božić. Ipak, kako kaže, optimista je i misli da će broj novozaraženih nastaviti da pada. Iznosi i dva glavna razloga da raspust počne 20, a ne 31. decembra.\nPredrag Kon je, gostujući u Jutarnjem programu, rekao da zimski raspust za učenike treba da počne ranije iz dva razloga.\n"Otprilike u vreme katoličkog Božića naši ljudi koji rade na zapadu dolaze u našu zemlju, tamo je eksplozija delta plus soja koronavirusa, koji mi još ovde nismo utvrdili da cirkuliše, ali mislimo da je tu, ali nema dominaciju", dodaje Kon.\nNavodi i da u drugoj polovini decembra očekujemo dolazak virusa gripa, čije je prisustvo u regionu već dokazano.\n"Verovanto je i on već kod nas, ali nije dostigao svoj potencijal. To je bitno zato što škole predstavljaju blizu milion ljudi koji su u zatvorenom prostoru, ako dodate roditelje i bake i deke, pola Srbije je na neki način vezano za škole, da li rade ili ne rade. To jeste razlog, ne izlazi se sa datumom, to mora biti potpuno dogovoreno i sa prosvetom. Imali smo konsultacije sa premijerkom i jasno smo rekli da bi bilo poželjno da bude 20. decembar i da bi bilo poželjno da tada bude, to je povezano i sa praznikom. Sveti Nikola je u nedelju, pre toga bi počeo raspust, koliko znam, 31. se planira, pa je to nekih desetak dana ranije", istakao je Kon.\nKada je reč o epidemijskoj situaciji, Kon je rekao da i ove nedelje opada broj novozaraženih.\n"Imali smo i prošle, počelo je to otprilike sa početkom onog produženog raspusta, tada se počeo jasno videti pad. Očekuje se da se uspori pad naredne nedelje, vidi se već i danas. To je tako zato što od te dve stvari, kovid propusnice i produženi raspust, kog sad nema, očekujemo da vidimo šta će se desiti. Da li će stagnirati na oko 2.000 dnevno ili će krenuti blagi porast, tek ćemo videti, to ne može da se predviti toliko daleko unapred", naveo je Kon.\nRekao je da ulazimo u period nepovoljnih epidemijskih događaja – zima, razna slavlja, slave, katolički, pa pravoslavni Božić.\nPrema njegovim rečima, nazalne vakcine i flasteri nisu ništa novo, to je davna ideja.\nKada je reč o naučnoj studiji o "genetskom samoubistvu virusa" koja se sprovodi u Japanu, član Kriznog štaba je objasnio šta to znači.\n"Kod svake virusne respiratorne infekcije imate sezonu, završi se sezona, pa se virus samuobija. Da li je baš tako ili ne, zavisi od potenijala virusa, koliko ima sposobnost da se prenosi, što je više onih koji imaju imunitet, virus ima sve manje prostora da se širi. Virus se obično u tim situacijama menja tako što stiče veću sposobnost prenošenja, imuni sistem čoveka ga ne prepoznaje", objašnjava epidemiolog.\nPrema njegovim rečima, ovo što se dešava u Japanu ima veze i sa tim što je to ostrvska zemlja, izolovana.\n"To ne može biti objašnjenje globalno. Za sada se ne vidi neka nova varijanta koja bi mogla da zadominira kao delta, to može biti i dobro i loše, da natera virus da se promeni i da se širi. Ostaje Afrika gde je malo vakcinisanih, pa virus može da se širi i da se vrati, ali to samo pretpostavljamo", napominje Kon.\nJoš jednom ponavlja da je medicinski deo Kriznog štaba od Vlade jasno tražio da kovid propusnice budu obavezne 24 sata i da se prošire na ostale aktivnosti, kulturne i druge manifestacije.


Naslovna/SPORT ODŽAKA/Polet nastavio seriju pobeda, Omladinac odneo bodove iz Stanišića\nPolet nastavio seriju pobeda, Omladinac odneo bodove iz Stanišića\nProtekli fudbalski vikend obeležili su igrači Poleta iz Karavukova i Omladinca iz Deronja koji su slavili u derbi susretima. Ubedljivi su bili fudbaleri Zadrugara iz Srpskog Miletića.\nU 8. kolu Vojvođanske lige “Sever” ekipa Tekstilca je izgubila na gostovanju kod OFK Vrbasa rezultatom 2:0.\nPosle trećeg uzastopnog poraza fudbaleri Tekstilca pali su u donji deo tabele sa devet osvojenih bodova. Vodeća je Sloga iz Čonoplje sa 22 boda, a prate je OFK Mladost Apa iz Apatina sa 17, Tavankut sa 16, ČSK Pivara sa 15, itd.\nPlavo-bele u sredu očekuje utakmica prvog kola Kupa na teritoriji PFS Sombor. Tekstilac gostuje u Čelarevu kod ČSK Pivare. U narednom prvenstvenom kolu u Odžacima gostuje ekipa Mladosti iz Bačkog Petrovca.\nLider prvenstva pao u Karavukovu\nKaravukovački Polet je nastavio seriju pobeda u Područnoj ligi Sombor. U 8. prvenstvenoj rundi u Karavukovu je gostovao Borac 46 iz Obrovca, vodeći tim lige do ovog kola, a domaćini su slavili pobedu rezultatom 2:1.\nBSK je u Bačkom Brestovcu savladao somborski ŽAK rezultatom 5:1, dok je Radnički 1918 iz Ratkova takođe kao domaćin slavio protiv Rusina iz Ruskog Krstura rezultatom 5:2.\nU ovom rangu došlo je do promene na vrhu tabele. Sada je vodeći Hercegovac iz Gajdobre koji je sakupio 21 bod. Vojvodina iz Tovariševa je druga sa 19 bodova, Borac 46 je pao na treće mesto sa 18, a prati ga Polet sa 16 bodova. Ratkovčani su sada sedmi sa 14, a Brestovčani deseti sa 11 bodova.\nParovi narednog kola: Maglić – Radnički 1918, Tvrđava Bač – BSK i Budućnost Parage – Polet.\nDeronjčani slavili na teškom gostovanju u Stanišiću\nU derbiju 8. kola Međuopštinske lige Sombor 1. razred Omladinac iz Deronja savladao je u gostima ekipu Stanišića 1920 rezultatom 3:2 i učvrstio se na vrhu tabele. Ubedljiv je bio Zadrugar iz Srpskog Miletića koji je pred svojim navijačima deklasirao ekipu Alekse Šantića rezultatom 7:0.\nNeuspešan je bio Borac iz Bačkog Gračaca koji je poražen na gostovanju u Liparu, bilo je 3:1 za domaćine. Poraze na strani su upisale i dve odžačke ekipe, Lider je izgubio od Poleta u Sivcu rezultatom 3:2, dok je Kula bila ubedljiva protiv OFK Odžaka i slavila je 4:0.\nVodeći Deronjčani imaju 20 bodova, Zadrugar je drugi sa 19, a zatim slede Stanišić 1920 sa 16, Borac i Hajduk iz Stapara sa po 15 bodova. Lider je deseti sa deset bodova, dok su poslednjeplasirani OFK Odžaci još uvek bez bodova.\nU narednom kolu u Odžacima se sastaju opštinski rivali Lider i Zadrugar. Omladinac dočekuje ekipu Terekveša iz Svilojeva, Borac će ugostiti komšije iz Kruščića, dok ekipa OFK Odžaka na svom terenu igra protiv Sivčana.\nDruga pobeda Lalićana\nPanonija iz Lalića slavila je protiv Jedinstva Lemeš u Svetozar Miletiću rezultatom 5:1, u 6. kolu Međuopštinske lige Sombor 2. razred. Lalićanima je to druga pobeda u prvenstvu i sa šest bodova zauzimaju peto mesto na tabeli. Ligu predvodi Bratstvo 2019 iz Prigrevice koje ima maksimalan učinak.\nNaredni susret Panonija igra protiv Dinama iz Sonte na svom terenu.\nJedna saobraćajna nezgoda u opštini Odžaci u toku prethodne nedelje\nHumanitarni dečji vašar sutra u OdžacimaHumanitarni dečji vašar sutra u Odžacima


Jedan američki zvaničnik potvrdio je za Glas Amerike da je Pentagon primio zahtjev od Sekretarijata za unutrašnju bezbjednost da pošalje vojnike kao podršku agentima koji patroliraju granicom.\nZvaničnik koji je želio da ostane anoniman rekao je da u tom zahtjevu nije uključen broj vojnika jer taj broj treba da odredi sam Pentagon, na osnovu procjene o kapacitetima koji su potrebni.\nViše od 2.000 pripadnika Nacionalne garde je već raspoređeno na granici. Presjednik Trump na Twitteru je karavan migranata, koji se nalazi na više od 1.600 kilometara od najbliže granice sa SAD opisao kao „nacionalnu vanrednu situaciju“ i poručio „Oni će biti zaustavljeni!“.\nPredsjednik se takođe saglasio sa jednim zvaničnikom sindikata pograničnih radnika da su demokrate krive što migranti traže azil u SAD. Trump je oštro kritikovao i Honduras, El Salvador i Gvatemalu što nisu spriječili svoje građane da krenu prema Sjedinjenim Državama.


Održana radionica u okviru projekta "Politikološka laboratorija" - GAJP\nGrupa za analizu i kreiranje javnih politika u ponedeljak, 26. februara 2018. godine u svojim prostorijama održala je radionicu u okviru projekta “Politikološka laboratorija” u cilju podsticanja većeg učešća mladih u kreiranju javnih politika na lokalnom nivou. Učesnici i učesnice imali su priliku da u interaktivnoj radionici na konkretnim primerima nauče više o tome šta su javne politike i kako napisati svoj policy predlog za neki lokalni problem.\nPredsednica GAJP Tamara Vukov otvorila je radionicu ističući značaj javnih politika. „Lokalne politike su posebno važne, jer najdirektnije utiču na živote građana“, rekla je ona. Boban Stojanović, član UO GAJP održao je uvodno predavanje, nakon čega su učesnici na primeru ekološke politike napisali svoj prvi predlog javne politike.\nRadionica se organizovala u sklopu projekta „Politikološka laboratorija: dijalog mladih Beograđana i Beograđanki o strateškom planiranju, normativima i javnim politikama“ koji je podržala Gradska opština Savski venac.


autobuska stanica | Srpskainfo\nTrebinjska autobuska stanica zatvorena je i u turističkoj sezoni zbog višemjesečnog spora između grada Trebinja koji je vlasnik i preduzeća „Globtur“ iz Međugorja, koje je bilo zakupac ovog objekta.\nODBIJENA ŽALBA “Globtur” mora da vrati autobusku stanicu Trebinju\nPreduzeće “Globtur” iz Međugorja dužno je da isprazni i preda gradu Trebinju objekat autobuske stanice, navodi se u drugostepenoj presudi Višeg privrednog suda u Banjaluci.\nAutobuska stanica u Trebinju ponovo ne radi, pa putnici koji žele da dobiju informaciju o redu vožnje autobusa raspituju se u kafani, a karte kupuju u autobusima.\nVOZAČI SE POZIVAJU NA OPREZ Sudar dva automobila u blizini banjalučke autobuske stanice\nDva automobila sudarila su se u blizini autobuske stanice u Banjaluci, pored Policijske stanice Lazarevo.\nAutobuska stanica u Zenici, koju su radnici “Zenicatransa” blokirali 31. decembra prošle godine, danas je deblokirana.\nNa autobuskoj stanici kod Medicinskog fakulteta UNSA u Sarajevu, danas oko 17:40 minuta jedan putnik slomio je staklo na vratima autobusa.\nTRAGIČAN EPILOG Preminula žena koja je nađena bez svijesti na stanici u Banjaluci\nŽena (62) koja je danas nađena u besvjesnom stanju na autobuskoj stanici u Banjaluci preminula je, a uzrok smrti još nije poznat, potvrđeno je za Srpskainfo u Domu zdravlja.\nDRAMA U BANJALUCI Na autobuskoj stanici žena u besvjesnom stanju, SUMNJA SE NA NAJGORE\nPoliciji je danas prijavljeno da je na autobuskoj stanici u banjalučkom naselju Lazarevo zatečena žena u besvjesnom stanju, potvrđeno je za Srpskainfo u PU Banjaluka.\n"POLICIJA NEĆE NA NAPAĆENE RADNIKE" Reakcija ministra na štrajk u Zenici\nIako je juče gradonačelnik Zenice Fuad Kasumović za danas najavio deblokadu autobuske stanice, to se ipak nije dogodilo. Vozači Zenicatransa su se jutros u 8 sati okupili ispred autobuskih perona očekujući dolazak osoba koje su trebale deblokirati stanicu, ali niko se nije pojavio.\n"PERONI PRIPADAJU SVIM GRAĐANIMA" Gradonačelnik Zenice najavio deblokadu autobuske stanice\nGradonačelnik Zenice Fuad Kasumović najavio je deblokadu autobuske stanice u Zenici koju bi od sutra trebali čuvati pripadnici agencije za bezbjednost, a i čime bi se stvorili uslovi za normalno funkcionisanje autobuskog prevoza u Zenici.\nPROBLEMI S GORIVOM I danas blokada u Zenici, nema polazaka ni prijema putnika\nPredsjednik mladih PDP, Ivan Begić objavio je na društvenim mrežama video klip u kojem se vidi u kakvom je stanju autobuska stanica u Banjaluci.\nIZBODEN MIGRANT U SARAJEVU Uspio preći ulicu pa pao kod perona autobuske stanice (VIDEO)\nPOTUKLI SE NA AUTOBUSKOJ STANICI Sukob migranata, jedna osoba prevezena u bolnicu\nJedan migrant povrijeđen je u nedjelju naveče tokom tuče na autobuskoj stanici u Mostaru nakon čega je smješten u Sveučilišnu kliničku bolnicu Mostar, potvrdio je glasnogovornik MUP HNK Ljudevit Marić za Klix.\nTRAGEDIJA NA AUTOBUSKOJ STANICI Muškarcu iznenada pozlilo, ljekari mogli samo da KONSTATUJU SMRT\nStariji muškarac danas je iznenada preminuo na autobuskoj stanici u Vojvođanskoj ulici u Surčinu.\nZLOČIN U CENTRU GRADA Žena izbodena na autobuskoj stanici, uhapšen BIVŠI MUŽ\nNa autobuskoj stanici u centru Pančeva oko podneva je izbodena žena, a njeno zdravstveno stanje, zasad, nije poznato.\nRAJA VOLI MORE, A MALO VIŠE NJEMAČKU Autobuska stanica je mjesto lijepih priča, ali i RASTANAKA\nCentralna autobuska stanica mjesto je susreta, putnika, lijepih priča, ali i rastanaka. U jeku ljetnje sezone, ekipa Avaza provela je dan na stanici i uvjerila se gdje to raja najviše putuje i koliko koštaju autobuske karte.\nFotografija para koji se rastaje na autobuskoj stanici u Tuzli juče je putem društvenih mreža obišla BiH i region.


Pozvana boračka udruženja da aktivno uzmu učešće pri donošenju budžeta BPK Goražde za 2020.godinu\nOdržan sastanak sa predstavnicima Koordinacije boračkih udruženja BPK Goražde\nJedan od redovnih sastanaka sa predstavnicima Koordinacije boračkih udruženja sa prostora Bosansko-podrinjskog kantona Goražde održali su danas premijerka BPK Goražde Aida Obuća i ministar za boračka pitanja Edin Aganović. Sastanku je prisustvovao i ministar za finansije BPK Goražde Mirsad Agović.\nNa sastanku je razgovarano o provođenju Zakona o demobilisanim braniocima i članovima njihovih porodica FBiH te usklađivanju Zakona o dopunskim pravima branilaca i članova njihovih porodica BPK Goražde sa federalnim zakonom.\nS tim u vezi, zatraženo je poštivanje, u cjelosti, Zakona o dopunskim pravima branilaca i članova njihovih porodica u BPK Goražde. Takođe, na sastanku su prezentirane cijene ortopedskih pomagala koje bi se prema mišljenju Koordinacije trebale uskladiti sa cijenama u drugim kantonima, te obavezama po projektima udruženja odobrenim u 2019.godini, te aktivnostima koje bi trebale prethoditi adekvatnom smještaju boračkih udruženja.\nBila je ovo prilika i da se pozovu boračka udruženja da uzmu aktivno učešće u vezi utvrđivanja Nacrta Budžeta BPK Goražde za 2020.godinu.


Mihajlović: Da vidimo šta će Dačić reći na izjavu Mrkonjića – NovostiDana.rs\nMihajlović: Da vidimo šta će Dačić reći na izjavu Mrkonjića\nMihajlović: Da vidimo sta ce Dačić reći na izjavu Mrkonjića\nVRNJAČKA BANJA – Ministarka građevinarstva, saobraćaja i infrastrukture i Zorana Mihajlović izrazila je danas nadu da stav visokog funkcionera SPS Milutina Mrkonjića o Prokopu nije i stav stranke, jer bi to pokazalo da je ta partija spremna da se udruži sa svima protiv onoga što rade Vlada i SNS.\n„Videćemo šta će reći lider SPS Ivica Dačić, ali daleko od toga da je u pitanju samo krečenje Prokopa, kao što tvrdi Mrkonjić, jer da je bilo samo krečenje, to je mogao da uradi i on“, rekla je Mihajlović, koja je i potpredsednik SNS.\nOna je novinarima, prilikom posete Vrnjačkoj Banji, kazala da je 23 miliona evra koštala rekonstrukcija stanice Beograd centar i da će se nastaviti i sa drugom fazom, a radovi će trajati 420 dana.\nPrema njenim rečima, postoji čitav spisak stvari koje su urađene na rekonstrukciji te stanice.\n„Bilo bi dobro da inženjer Mrkonjić razmisli o tome šta je radio, da ne govorim o putevima koji idu iz njive u njivu“, poručila je Mihajlović, navodeći da za održavanje puta Ub-Lajkovac država mesečno izdvaja 10 miliona dinara zbog toga što je išao iz njive u njivu.\nPrema njenim rečima, ta sredstva država već dve godine izdvaja na mesečnom nivou.\nMihajlović je ukazala da je Mrkonjić u isto vreme počasni predsednik SPS i da se nada da njegov stav nije stav stranke.\n„Mislim da je mnogo više radio u svom resoru on bi završio Prokop, Koridor 10 i deo Koridora 11 i ne bismo imali puteve u Srbiji koji su pri dnu, ili na samom dnu lestvice kvaliteta i bezbednosti“, istakla je ministarka.


Čampara o rezervnom sastavu MUP-a RS: Ako treba - možemo se takmičiti | UdriMuski\nČampara o rezervnom sastavu MUP-a RS: Ako treba - možemo se takmičiti\n19. 04. 2019 - 14:29\nAljoša Čampara, ministar unutrašnjih poslova Federacije Bosne i Hercegovine, za N1 je kazao da Nacrt zakona MUP-a Republike Srpske oko rezervnog sastava policije gleda kao militarizaciju policijskih snaga, a poručio je da aktivni sastavi policije na nivou BiH nisu popunjeni - pa nema logike da se raspravlja o rezervnim.\n"Radi se o nacrtu, vidjet ćemo kakvu će on sudbinu doživjeti. Mi smatramo prije svega da se radi o militarizaciji policijskih snaga, što nije dobro, nije u skladu sa demokratskim standardima i mi to ne podržavamo. Ovdje se nameće jedno logično pitanje: Šta sa aktivnim sastavom političkih struktura u cijeloj Bosni i Hercegovini, ako smo svjedoci da barem 30 do 40 posto policijskih agencija nije popunjeno. Bilo bi logično da se prvo popune aktivni sastavi policijske agencije, i u MUP-u RS je ista stvar. Ja mislim da 400 do 500 aktivnih policajaca fali, tako da nema logike da se raspravlja o rezervnom sastavu ako niste popunili aktivni sastav", izjavio je Čampara.\n"Da ne govorim o Graničnoj službi pošto oni ovo pravdaju migrantskom krizom koja nema veze sa rezervnim sastavom političkih strukura, iako je u nadležnosti države migrantska kriza. Ne vidim nikakvog normalnog razloga da se uvodi rezervni sastav, posebno imajući u vidu Dejtonski mirovni sporazum i smjernice komesara IPTF-a kada smo vršili reformu policije. Policija ne može biti u sastavu Oružanih snaga", poručio je Čampara.\nMinistar Čampara se zahvalio na sugestijama Draganu Lukaču, ali je kazao da će se u okvirima FBiH pomno posmatrati situaciju.\n"Mjere će biti institucionalne, a reciprocitet ćemo zadržati. Sve policijske snage i u FBiH i u RS i na državnom i na kantonalnim nivoima moraju biti usaglašene, apsolutno izbalansirane", izjavio je Čampara.\nNajavio je da će se u FBiH baviti aktivnim sastavom, ali...\n"Ako se usvoji zakon - imat ćemo adekvatan odgovor na ovu pojavu. Mislim da se više koristi u dnevno-političke svrhe, radi stvaranja kriza, radi stvaranja zebnje među građanima BiH, što nije dobro. Ako neko smatra da se trebamo takmičiti, mi se možemo takmičiti, i u broju policijskih službenika i u naoružanju i budžetima. RS nema šanse sa FBiH imajući u vidu ekonomske parametre."\nNjegova poruka je da bi se RS i FBiH trebale takmičiti u borbi protiv korupcije, organizovanog kriminala i u napretku ka EU integracijama.\n"Ne treba nam zveckanje oružjem, jer mladi ljudi u BiH trebaju BiH koja će se pridružiti EU integracijama, EU i NATO-u. Sve ono što se donosi u okviru sigurnosnog sistema moraju proći konsultacije i domaće i evropskih institucija. To moraju biti harmonizirani zakonski propisi, i to je osnova svega. Evropske i međunarodne institucije su dosta sredstava uložile u kreiranje zakonskih rješenja", pojasnio je Aljoša Čampara.\nKomentarisao je i odredbu člana 7 u pomenutom Nacrtu zakona koji se odnosi na prikrivene istražitelje da mogu biti iz drugih zemalja.\n"To urušava sistem i povjerenje u rad policijskih organa. To nikome ne treba. Moramo imati demokratski kapacitirani policijski aparat u kojeg će građani vjerovati i koji će raditi svoj posao", ocijenio je ministar policije FBiH.


Glavni grad se sprema za spektakl: Počelo postavljanje bine ispred Vječne vatre\nSARAJEVO U Novu godinu Sarajlije uvodi Hari Mata Hari\nSarajevska novogodišnja čarolija će i ovaj put trajati tri dana\nProgram dočeka Nove godine ispred Vječne vatre počet će 31. decembra od 20.30 sati, a kao uvertira dobroj zabavi najavljeni su nastupi "Dizzy Dee" i koncert Eldina Huseinbegovića.\nNovogodišnje slavlje ispred Vječne vatre bit će nastavljeno i prve noći 2019. godine, i to nastupom pop-rok benda "Bombaj štampa" s Brankom Đurićem Đurom. Ovaj program počinje u 21 sat, a kao predgrupa nastupit će sarajevski mladi bend "Mirza&Panduri".\nSarajevska novogodišnja čarolija, koja će i ovaj put trajati tri dana, počet će 30. decembra u 20 sati na trgu ispred sarajevske Katedrale, gdje će omladinski orkestar "MuzikArt", pod dirigentskom palicom Emira Mejremića, izvesti najpopularnije i najljepše arije i evergrine.\nDoček Nove godine na otvorenom tradicionalno organizira Grad Sarajevo, uz finansijsku podršku četiri gradske općine – Stari Grad, Centar, Novi Grad i Novo Sarajevo te Turističke zajednice KS.\nSarajevo Bina Vječna vatra\nBivši član benda “Seven Up” pijan prebio trojicu muškaraca


Poslovanje GENERALI osiguranja u Srbiji i Crnoj Gori poraslo 18,3% - Centar za Osiguranje\nNaslovna » Vesti » Poslovanje GENERALI osiguranja u Srbiji i Crnoj Gori poraslo 18,3%\nPoslovanje GENERALI osiguranja u deset zemalja regiona centralne i istočne Evrope razvijalo se veoma uspešno u 2014. godini. Sa 3,4 mlrd EUR bruto premije (GWP), kompanije iz centralne i istočne Evrope doprinele su sa 5% ukupnom rezultatu grupe, a sa 399 mil EUR operativnog rezultata, njihovo učešće u ukupnom rezultatu grupe iznosi 9%.\nPosebno kada je reč o neživotnim osiguranjima (P&C), kompanije „Generali Grupe“ iz centralne i istočne Evrope još jednom su poboljšale svoj učinak. Bruto premije su porasle za 1,3% na 1,9 mlrd EUR, zahvaljujući i osiguranju motornih vozila (+2,6%) – posebno obaveznog osiguranja od autoodgovornosti (MTPL) sa rastom od 6,6% – i ostalim neživotnim osiguranjima koja se ne odnose na osiguranje vozila (+0,2%). Takođe su značajno porasli i osiguranje od nezgode i zdravstveno osiguranje (+3,6%).\nZemlje centralne i istočne Evrope su još jednom ostvarile izvanredan učinak sa kombinovanim raciom od 87,7% i najbolje su u celoj Grupi.\nSa bruto premijom životnog osiguranja od 1,5 mlrd EUR, region centralne i istočne Evrope je ostao stabilan u uobičajenim parametrima poslovanja, ali je neznatno opao (-1,5%) kada se uzme u obzir jedinstveni, jednokratni uticaj u Poljskoj.\nGeneralni direktor kompanije „Generali“ za centralnu i istočnu Evropu Lućijano Ćirina (Luciano Cirina) je rekao da nastavljaju da koriste prednosti svoje snažne pozicije u regionu u oblasti neživotnih osiguranja (P&C) i u tom smislu su u potpunosti u skladu sa strategijom Grupe koja poseban akcenat stavlja na ovu oblast poslovanja.\nGotovo 90% poslovanja Grupe u regionu centralne i istočne Evrope se ostvaruje na pet tržišta – Republika Češka, Poljska, Mađarska, Slovačka i Srbija/Crna Gora – dok Rumunija, Slovenija, Bugarska i Hrvatska doprinose sa oko 10% ukupnoj bruto premiji.\nPoslovanje u Srbiji i Crnoj Gori poraslo je za 18,3% na 138 mil EUR, čime je povećana i liderska pozicija kompanije u Srbiji na tržištu životnog osiguranja, sa 29,7% tržišnog učešća.\nČeška Republika je najznačajnije tržište Grupe u regionu centralne i istočne Evrope sa bruto premijom od 1,8 mlrd EUR (-3,0%). Grupa je lider na tržištu u ovoj zemlji sa tržišnim udelom od 31,4%.\nU Poljskoj je bruto premija porasla za 1,9% na 540 miliona evra uglavnom zahvaljujući snažnom učinku kompanije „Proama“ na tržištu osiguranja motornih vozila. Udeo Poljske u portfoliju Grupe zemalja centralne i istočne Evrope iznosi 16%.\nU Mađarskoj „Generali grupa“ je ostala na svojom uspešnom putu rasta sa GWP od 393 mil EUR (+4,2%). Gotovo 12% poslovanja ove grupe u zemljama centralne i istočne Evrope potiče iz ove zemlje.\nPoslovanje „Generali“-a u Slovačkoj je bilo stabilno sa 174 mil eurpremije, dok je poslovanje u Srbiji i Crnoj Gori poraslo za 18,3% na 138 mil eur čime je povećana i liderska pozicija kompanije u Srbiji na tržištu životnog osiguranja, sa 29.7% tržišnog učešća.\nViše od 12.800 zaposlenih vodi računa o oko 16 miliona klijenata koji su osigurani od strane kompanija Generali grupe u regionu centralne i istočne Evrope.


Austrija Beč - Blic Sport\nNikolić posle poraza od Austrije: Više nije smešno, sada je alarmantno\nTrener Partizana Marko Nikolić naveo je posle poraza od Austrije iz Beča 4:1 da su se pominjala mnoga pojačanja koja su trebala da dođu u Humsku, ali da je stigao samo povratnik Stefan Babović.\nMamić smenio trenera Dinama odmah posle meča za plasman u Ligu šampiona\nZbog poraza od bečke Austrije (0:2) u prvoj utakmici plej ofa za Ligu šampiona u fudbalu trener zagrebačkog Dinama Krunoslav Jurčić dobio je otkaz odmah posle meča.\nFudbaleri Partizana doživeli su poraz od poljske Legije od 2:1 na startu "Dejna kupa" koji se održava u Varšavi. Golove za domaćina postigli su Saganovski u 45. i Kuharčik u 77. minutu, dok je jedini pogodak za crno-bele postigao Marko Šćepović u 81. minutu. U drugom meču dana, brazilski Fluminense savladao je Austriju iz Beča sa 1:0.\nTrećeligaš Pašing uzeo Kup Austriji i ostvario plasman u kvalifikacije za Ligu Evrope!\nFudbaleri austrijskog trećeligaša Pašinga priredili su senzaciju, pošto su osvojili trofej Kupa pobedivši u finalu šampionsku ekipu bečke Austrije sa 1:0, što im je obezbedilo i učešće u kvalifikacijama za Ligu Evrope.\nNeredi navijača će skupo koštati Rapid\nNeredi navijača na jučerašnjem derbiju između bečkog Rapida i gradskog rivala Austrije mogli bi “zeleno-bele” skupo da koštaju.


► Britanskom princu Čarlsu nedostaju zagrljaji s porodicom u vreme koronavirusa\nFoto: Beta, AP / Jacob King\nPrinc Čarls, koji ima i zvanje princ od Velsa, priznao je u današnjem intervjuu za Skaj Njuz (Sky News) da nije video svog oca Vojvodu od Edinburga mnogo nedelja. Njegov otac princ Filip koji se izolovao sa kraljicom Elizabetom Drugom u dvorcu Vindzor, gde treba da proslavi svoj 99. rođendan iduće nedelje.\nU intervjuu datom preko video veze iz svoje kuće Birkhol u Škotskoj princa Čarlsa su pitali o tome kako mu je odvojenom od porodice.\n"Pa jako je tužno, da ne pominjem odvojenost od prijatelja. Na sreću bar mogu sa njima da razgovaram telefonom i povremeno na ovakvoj vrsti stvari. Ali nije to isto zar ne? Čovek zaista želi da zagrli ljude", rekao je princ Čarls.\nBritanski prestolonaslednik koji je i sam preboleo Kovid-19 rekao je mu je inficiranje tim virusom dalo još veću odlučnost da se zalaže za zeleniji pristup i za to da se priroda vrati u centar svega što ljudi rade.\nprinc čarls /


5G MREŽA: Ko je u pravu - nauka ili oni protiv uvođenja 5G tehnologije? | Mondo Portal\n5G MREŽA: Ko je u pravu - nauka ili oni protiv uvođenja 5G tehnologije? 29 Podeli Podeli na facebook Podeli na twitter Podeli na viber Pošalji na mail\nIzvor mondo.rs 26.01.2020. / 19:54 20:00\nUvođenje 5G iliti između protesta i mišljenja nauke.\nU Beogradu je 25. januara održan protest protivnika uvođenja 5G tehnologije, što je ponovo otvorilo pitanje ima li ta mreža štetne efekte.\nIspred nekoliko desetina građana u protestu pred zgradom Doma Narodne skupštine, kojim se Beograd priključio svetskim protestima pokreta "Za zajedničko dobro", koji je održan u više od 30 zemalja širom sveta, Aleksandra Knez Milojković objasnila je da je zahtev da se ukloni 5G infrastruktura širom planete, i na kopnu i u svemiru, jer ima direktan uticaj na zdravlje, životnu sredinu, privatnost, i stvara mogućnosti za sajber napade.\nOna je ocenila da je 5G eksperiment nad čovečanstvom i dodala da su najizloženiji štetnom uticaju deca, životinje, biljke i insekti. "Tražimo moratorijum na uvođenje 5G u Srbiji ili pisane garancije o bezbednosti ako su već naumili da to uvedu", rekla je ona. Učesnica protesta Marija Mihajlović u izjavi za Tanjug rekla je da je za tehnologiju, ali za sigurnu tehnologiju. "Ne trebaju nam pametni gradovi, nego sigurni gradovi, kako bi u njima ljudi živeli na normalan i zdrav način", rekla je ona i dodala da 5G donosi novo elektromagnetno zagađenje.\nDodala je i da je cilj protesta da se građani što više obavest, jer je, kako je rekla, problem veliki, a u Srbiji se uveliko radi na implementaciji 5G tehnologije. "Mi se tome protivimo dok ne dobijemo dokaze da ta tehnologija nije štetna po žive organizme i zato tražimo moratorijum", rekla je Marija Mihajlović i dodala da je protiv 5G jer voli nauku koja dokazala da je ta tehnologija štetna.\nProfesor Medicinskog fakulteta, epidemiolog Zoran Radovanović, u izjavi za Tanjug rekao je da niko ne može da pruži 100 odsto pouzdan odgovor hoće li 5G uticati na zdravlje. "Da biste videli efekat nečega, morate prvo da dopustite da ljudi budu izloženi, pa onda da vidite da li ima negativnih posledica", rekao je Radovanović.\nOn je rekao da su u pitanju nejonizujući zraci iz radio spektra i dodao da je problem sa 5G tehnologijom to što je ona morala da bude pomerena ka nešto višim frekvencijama u spektru. "Smatra se da su one još bezbedne i da ne bi bilo negativnih efekata, ali niko ne može 100 posto da kaže da ne postoji neki dodatni, minimalni, rizik", rekao je Radovanović. "Očekuje se da nema negativnih efekata, ali istorija pokazuje da kad god je uvođena neka nova tehnologija, ona nije odbačena zbog toga što je postojao neki strah - uvek je uvedena, pa su onda mereni efekti", rekao je on i dodao da smatra da je uvođenje 5G nezaustavljivo.\n"Ako bude nekog negativnog efekta, a i ako ga bude - biće minimalan, onda će se preduzimati mere", zaključio je Radovanović.\nProfesor Aleksandar Nešković, šef Katedre za telekomunikacije na Elektrotehničkom fakultetu u Beogradu, kaže da su polemike oko novih tehnologija mobilnih telefona večite i razumljive. On dodaje da postoje iskustva po pitanju zračenja u većem broju frekvencijskih opsega u kojima će raditi i 5G, dok će se za neke opsege tek sticati.\n"Za 5G u nekim segmentima istina je da nema dovoljno iskustva, i treba da još napravimo analize i merenja, dok u drugima imamo iskustva i možemo da pretpostavimo kako može da izgleda to zračenje", kaže Nešković. Dodaje i da u svetu ima pet milijardi korisnika mobilnih sistema u dosadašnjim tehnologijama, neki ih koristite i više sati dnevno, "pa još nema jasnih naznaka o pravoj štetnosti mobilnih sistema".\n"Kod vazduha postoje istraživanja koja jasno govore koliko ljudi više umire, kad poraste zagađenje vazduha u nekoj sredini, ovde nema tako jasnih pokazatelja, čak nema ni direktne korelacije u vezi s bolestima, tako da se postavlja pitanje do koje mere postoji realan uticaj na čoveka", kaže Nešković.\nDodaje i da pravih dokaza o povezanosti korišćenja 4G mreža sa pojavama tumora na mozgu još nema.\n"Za 5G sisteme koji rade u nižim opsezima ja bih očekivao praktično istu situaciju", ističe Nešković i dodaje da je prednost 5G što će se informacije prenositi mnogo brže, pa će zračenje telefona biti kraće. "Naučna istraživanja su potvrdila da preko 95 odsto ukupnog zračenja potiče od samog terminala, koji držimo kod sebe, kraj glave dok pričamo ili u ruci, dok je uticaj od bazne stanice i ukupne infrastrukture - pet do sedam procenata", kaže Nešković.\nOn dodaje da građani imaju primedbe baš na bazne stanice, a ne na telefone.\n"Kad govorimo o 5G za više frekvencijske opsege od preko 20 giga herca još uvek predstoje istraživanja, ali se to ne koristi ni u svetu, a kod nižih frenkvencijskih opsega ne očekuje ništa što već nismo imali do sada", kaže Nešković.\nNa primedbe da će gusta mreža predajnika koja je uslove za 5G imati veće zračenje, odgovara da će pokrivenost biti bolja što će omogućiti da mobilni telefoni, koji su kod građana rade sa manjom snagom a tako i ih i manje izlagati zračenju.\n"U Beogradu je već postavljena prva 5G bazna stanica kompanije Telenor, koja služi i za testiranje i dobili smo pravo pristupa, pa ćemo u narednih mesec ili dva, moći da izvršimo konkretna merenja i pokažemo konkretne rezultate, u kojim granicama se u realnim sistemima zračenje kreće", kaže Nešković i dodaje da će se tako doći i do numeričkih podataka.\n5G tehnologija srbija telekomunikacije telenor zdravlje zračenje\nUpravo gledate Anja Mit: Imam dečka, zadovoljna sam i srećna! 1 Guglali smo Pre 56 min Glumica Anja Mit nam je u gostima! Iako ne voli da priča o privatnom životu, otkrila je da ima dečka i da je srećna,...


Pomoćnik haškog sudije priznao: Nije bilo dokaza za genocid u Srebrenici!\nHaški tribunal nema dokaza o sastanku vojnog vrha Republike Srpske, na kom je navodno dogovoreno izvršenje krivičnog dela u Srebrenici. To je javno priznao Jonas Nilsen, saradnik sudije Haškog tribunala Alfonsa Orija, predsedavajućeg Sudskim većem, koje je u prvostepenom postupku osudilo generala Ratka Mladića na doživotni zatvor.\nDodik najavljuje tužbu protiv lista „Danas“\nPredsednik Republike Srpske Milorad Dodik zatražio je od redakcije dnevnog lista „Danas“ da objavi reagovanje na tekst „Obratila mi se Republika Srpska“, poručivši da će, ukoliko reagovanje ne bude objavljeno, „Danas“ tužiti i prijaviti Savetu za štampu Srbije.\nGost emisije „Sputnjik intervju“ na talasima radija Studio B bio je istoričar i vanredni profesor na Filozofskom fakultetu dr Miloš Ković.\nSvaljivanje krivice na Holanđane jeftino, i Nemačka snosi odgovornost za Srebrenicu\nStalno svaljivati krivicu na Holanđane je jeftin izgovor. Odgovornost za Srebrenicu snosi cela Evropa, pa i Nemačka, kao i nemačka vlada, kaže za „Dojče vele“ bivši poslanik nemačkih demohrišćana (CDU) Štefan Švarc.\nHoće li Srbi glasati da Srbin ide na robiju za negiranje genocida\nSmatram da nijedan Srbin u Parlamentu BiH neće glasati za uvođenje višegodišnje kazne zatvora zbog negiranja genocida. Ako se to desi ti Srbi treba zaista da se zapitaju da li oni tamo zastupaju Srbe i srpske interese, kaže gradonačelnik Srebrenice Mladen Grujičić.\nBiH: Za negiranje genocida deset godina u zatvor\nSavet ministara BiH na sednici održanoj juče utvrdio je Predlog zakona o izmenama i dopunama Krivičnog zakona BiH, kojim je predviđeno kažnjavanje negiranja genocida ili zločina protiv čovečnosti zatvorom od pet do deset godina.\nDodik: Hoću da pomirim Srbe u Srebrenici\nOni koji ne uvažavaju Republiku Srpsku neće biti uvažavani ni sa naše strane, kaže predsednik RS. Zato je potrebno okupiti sve političke predstavnike Srba u Srebrenici.\nSrbija gradi Srebrenicu\nNa nama je da uradimo prave projekte i usmerimo sredstva tamo gde je najpotrebnije kako bi građani Srebrenice imali najviše koristi, izjavio je posle posete potpredsednice Vlade Srbije Zorane Mihajlović Srebrenici prvi čovek tog grada Mladen Grujičić.\nPrekinuta konstitutivna sednica Skupštine Srebrenice\nKonstitutivna sednica lokalnog parlamenta Srebrenice prekinuta je danas nakon verifikacije mandata novoizabranim odbornicima.


EPCG: Ugovor sa KfW bankom za rekonstrukciju i modernizaciju HE Perućica | Aktuelno\nNaslovna EKONOMIJA EPCG: Ugovor sa KfW bankom za rekonstrukciju i modernizaciju HE Perućica\nEPCG: Ugovor sa KfW bankom za rekonstrukciju i modernizaciju HE Perućica\nUgovor vrijedan 33 miliona eura\nElektroprivreda Crne Gore je potpisala ugovor sa KFW Bankom za projekat rekonstrukcije i\nmodernizacije HE Perućica. Ugovor vrijedan 33 miliona eura potpisali su izvršni direktor EPCG, Igor Noveljić i Bodo Schmuelling, glavni projekt menadžer/KfW.\nPrilikom potpisivanja ugovora, izvršni direktor EPCG je naglasio da je Elektroprivreda prošle godine započela veliki petogodišnji ciklus investicija čija je implementacija u toku.\n,,Rekonstrukcijom i modernizacijom postojećih objekata omogućićemo stabilan rad i\nproduženje radnog vijeka elektrana, a uvođenjem naprednih tehnologija i savremenih\ninformacionih sistema upravljanja obezbijediće se njihova automatizacija u cjelini i stvoriti\nmogućnosti pružanja sistemskih i pomoćnih usluga kako za elektro energetski sistem Crne\nGore tako i na regionalnom tržištu. Naše opredjeljenje je takođe prema obnovljivim izvorima energije, u tom smislu planirana je izgradnja solarne i vjetro elektrane. Takođe, ugradnja osmog agregata u hidroelektrani Perućica predstavljaće značajnu novu količinu proizvedene energije. Zahvaljujem timu iz KfW koji su nam pružili stručnu i tehničku pomoć da dođemo do izuzetno povoljnog aranžmana za Crnu Goru”, kazao je Noveljić.\nZa KfW potpisivanje ovog ugovora predstavlja nastavak uspješne saradnje sa EPCG.\n,,Danas nastavljamo uspješnu saradnju u cilju podrške Crnoj Gori u obezbjeđivanju pouzdanog snabdijevanja energijom iz obnovljivih izvora i smanjenju emisije štetnih gasova. KfW i EPCG potpisuju danas ugovor vrijedan 33 miliona eura koji je dio novog KfW\nprograma Ozeljenjavanje javne infrastrukture (Greening Public Infrastructure) za koji je\nKfW za Crnu Goru obezbijedio 80 miliona eura povoljnih, subvencionisanih zajmova”, naveo je Bodo Schmuelling, glavni projekt menadžer.\nDruga faza rekonstrukcije i modernizacije HE Perućica obuhvata rekonstrukciju i modernizaciju hidromašinske i elektro opreme agregata A5, A6 i A7, hidromehaničke opreme zatvaračnica, opreme za hidrološko- hidraulička mjerenja, ugradnju integralnog\ninformacionog sistema na nivou elektrane, rekonstrukciju i modernizaciju građevinskih\nobjekata sistema – sanaciju i nadvišenje kanala Opačica i rekonstrukciju kanala Moštanica.\nDirektor direkcije za razvoj u EPCG, Ivan Mrvaljević, naveo je da će tender za građevinski\ndio biti objavljen tokom oktobra/novembra, a početak radove očekuje se na proljeće 2020.\nTender za cjelokupan elektro-mašinski dio predviđeno je da bude raspisan početkom 2020.\ngodine, a početak radova planiran je za početak jeseni 2020. godine.\nMrvaljević je najavio i projekat ugradnje osmog agregata.\n,,Dio sredstava u iznosu od oko 700.000 eura iz ovog kreditnog aranžmana kredita KfW biće oprijedjeljen za izradu projektne i tenderske dokumentacije za izbor isporučioca opreme i izvođača radova za agregat A8 nominalne snage od 58,5MW, čijom ugradnjom će se uvećati instalisana snaga elektrane sa 307 MW na 365,5 MW. Vrijednost ovog projekta je procijenjena na oko 23 miliona eura”, kazao je Mrvaljević.\nPotpisivanju ugovora prisustvovala je i ministarka ekonomije, Dragica Sekulić, koja je\niskazala svoje zadovoljstvo što će hidroelektrana Perućica svoj 60-ti rođendan naredne godine proslaviti u velikim radovima.\n,,Posebno me raduje što će nam ovaj povoljni kreditni aranžman sa Njemačkom razvojnom bankom omogućiti i preduslove za ugradnju osmog agregata u hidroelektranu Perućica. Uvijek nas raduje kad se povećava kapacitet postojećih hidroelektrana koji nemaju uticaja na životnu sredinu. 60MW je kapacitet skoro jednog proizvodnog objekta, to je draž starih elektrana, na koje smo ponosni i na kojima nam mogu zavidjeti i puno razvijenije zemlje”, zaključila je ministarka Sekulić.\nU Njemačkoj, u posljednja 24 sata, potvrđeno je 397 novih slučajeva koronavirusa. Time je ukupan...\nMinistar rada i socijalnog staranja Kemal Purišić pozitivan je na koronaviru, objavljeno je na...\nUčesnik protesta u Beogradu: Ćale, ovo je za tebe jer si umro,...\nReporterka televizije N1 zabilježila je ispred Skupštine Srbije potresnu ispovijest Petra Đurića, sina poznatog majdanpečkog...


Deset gazdinstava dobija nove vođe - INFORMACIJA JE KAPITAL - Capital.ba\nDeset gazdinstava dobija nove vođe\n15. jan. 2017. 13:33 Objavljeno u OSTALO\nBANJALUKA, Javno preduzeće “Šume RS” raspisalo je u petak konkurs za izbor direktora deset šumskih gazdinstava (ŠG).\nNove direktore dobiće ŠG “Gradiška”, “Doboj”, “Ribnik” i “Prijedor”, te “Treskavica” iz Trnova, “Zelengora” iz Kalinovika i “Botin” iz Nevesinja. Nove direktore trebalo bi da dobiju i ŠG “Sjemeć” iz Rogatice, “Romanija” sa Sokoca i “Vučevica” iz Čajniča.\nRok za podnošenje prijava kandidata je 15 dana, a neblagovremene i nepotpune prijave neće biti razmatrane.\nSa svim kandidatima koji uđu u uži izbor biće obavljeni intervjui, a čelnike šumskih gazdinstava imenovaće direktor “Šuma RS” na mandatni period od četiri godine.\nU “Šumama RS” naveli su da je konkurs raspisan, jer su u šest šumskih gazdinstava direktori u statusu v.d, dok u četiri čelnicima mandat ističe 14. i 15. februara ove godine. Glas Srpske\nKljučne riječi: gazdinstva, nove vodje, sume rs, vazno\nSnabdijevanje poboljšano, ali još nedovoljno


Vesti online / Ljubav i veze / Ljubavni odnosi / Evo koliko žene mogu da izdrže bez seksa!\nNećete verovati koliko neke dame, koje su se ostvarile kao majke, mogu da izdrže bez akcije u krevetu…\nObaveze kojima su žene prenatrpane smanjuju želju za seksom\nIstraživanje portala “Family Circle” o seksu, u kojem su učestvovale 553 mame različitih godišta, došlo je do potpuno neverovatnih i šokantnih rezultata, prenosi "Super žena".\nPokazalo se da 32 odsto majki, koje imaju stalnog partnera i barem jedno dete, nisu imale seksualne odnose i po nekoliko godina. Međutim, tu nije kraj lošoj statistici.\nČak 36 odsto žena je otkrilo da je od poslednjeg seksa prošlo nekoliko meseci, 27 odsto je izjavilo da se radi o nekoliko sedmica, a samo pet odsto je imalo seks u poslednjih nekoliko dana.\n* Zašto se treba čuvati žena koje glume orgazam\nStručnjaci upozoravaju da, iako su žene prenatrpane obavezama, što otežava užitak u seksualnim aktivnostima, tolike pauze mogu da budu veoma loše kako za odnos sa partnerom, tako i za zdravlje i raspoloženje.\nOve zaključke je nedavno potvrdilo i jedno drugo britansko istraživanje, otkrivši da je seks bar jednom sedmično ključan za srećan brak.


FK Inđija » Završena kratska saradnja sa Bratislavom Živkovićem\nZavršena kratska saradnja sa Bratislavom Živkovićem\nPomalo neočekivano je okončana saradnja sa šefom stručnog štaba Fudbalskog kluba Inđija, Bratislavom Živkovićem.\nPosle poraza od ekipe Vojvodine, ništa nije nagoveštavalo u izjavi sada već bivšeg trenera Inđije, da će već sutradan dati neopozivu ostavku na prvu trenersku poziciju u sremskom superligašu. Bilans od tri pobede i šest poraza svakako nije bio taj koji bi morao to da prelomi, ali je moguća neefikasnost njegove dojučerašnje ekipe i bila odlučujući faktor. Trener koji gaji napadački fudbal, što se i videlo na terenu protiv većine klubova sa kojima je Inđija igrala, je možda i doneo takvu odluku o prekidu saradnje. Sam Živković je bio pravi primer trenera sa dobrim odnosom prema klubu, igračima, saradnicima, a posebno sa novinarima koji su pratili dešavanja u i oko kluba.\nSa druge strane pred sportskim direktorom Ivanom Ivovićem je sada i neočekivani posao u traženju novog stručnjaka koji će nastaviti da gradi igru kakvu zeleno beli žele i očekuju. Za klupski sajt, Ivan Ivović je izjavio da se neće žuriti sa imenovanjem novog šefa struke jer je pred klubom meč protiv beogradskog Rada, a potom sledi dvonedeljna pauza u prvenstvu.\nZa ljubitelje zeleno bele boje još jedna vest koja ih sigurno neće obradovati. Klub je napustio Srđan Dimitrov koji je već na raspolaganju svom novom klubu u Mađarskoj. U pitanju je MTK sa kojim je Dimitrov sklopio dvogodišnji ugovor o saradnji. U taboru inđijskog superligaša su zadovoljni sa uslovom pod kojima je Dimitrov okončao saradnju sa matičnim klubom.\nIgrači se svojim obavezama vraćaju sutra (četvrtak), kada će od 16 časova imati trening pod vođstvom trenera Bojana Krulja.\ninđija, ivan ivović, bratislav živković\nPresudila “duža” klupa Vojvodine\nBeogradski “građevinari” naredni rivali